JESAYA 19 - BIBLE & BUKU ENDE ONLINE\n19:1 Uhum madabu tu Misir: Ida ma, Jahowa marhureta di atas sada ombun na doras laho manopot Misir, jadi maporus ma angka ajiajian ni Misir maradophon ibana, jala malala roha ni halak Misir di bagasan.\n19:2 Jadi patubionku ma Misir dompak Misir, asa laos nasida sama nasida marmusu, na mardongan dohot na maraleale, huta dompak huta, harajaon dompak harajaon.\n19:3 Jala rumar bahenonku tondi ni halak Misir di bagasan, jala muntul tahina i bahenonku, jadi usouso ma nasida tu angka ganaganaan, parsibalik mata, hasandaran dohot pangarunding.\n19:4 Pasahatonku ma huhut halak Misir tu tangan ni tuan na posi maruhum, jala raja na murhing mangarajai nasida, ninna Tuhan Jahowa Zebaot.\n19:5 Jadi marsik ma angka aek sian laut, marsik dohot batang aek i gabe mahiang.\n19:6 Jadi angir ma angka sunge, rejet jala mahiang angka batang aek di Misir, malos ma angka arung dohot tolong.\n19:7 Hasang ma angka jampalan martopihon batang aek, jala nasa panaburan boni di topi ni batang aek i malos do, rahar jala ndang gabeak.\n19:8 Jadi marhoi ma angka pardengke, jala marsak sude angka na mandanggurhon hailna tu batang aek i, jala halak angka na manampakhon jalana tu laut, maras do.\n19:9 Tarurak ma jolma angka na martonun hori na sinuri dohot dagangan na bontar.\n19:10 Jadi marponggolan ma angka tiang ojahan di nasida, tarjimput situtu ma roha ni sude jolma sipangan gaji.\n19:11 Tung angka na oto sambing do angka raja di Zoan, angka panuturi na bisuk ni raja Firaun pe, tung na oto do tahina i. Beha ma partorang ni pandokmuna tu raja Firaun: Anak ni halak na bisuk do ahu, anak ni raja sian na robi.\n19:12 Didia do nuaeng angka na bisukmu, asa dipabotohon nasida nian tu ho manang aha sangkap ni Jahowa Zebaot dompak Misir.\n19:13 Nunga manjadi na oto angka pangarajai di Zoan, nunga tarpaoto angka pangarajai sian Nob, jala lilu sandok Misir dibahen jujungan ni angka margana.\n19:14 Nunga diusehon Jahowa tu bagasan nasida sada tondi ni hageduhon, asa dililuhon nasida sandok Misir di nasa jadijadianna, songon siparmabuk na manggalumangi utautana.\n19:15 Jadi ndang adong be manjadi ulaon di Misir, na pinauli marulu manang marihur, marranting ni harambir, manang marlili.\n19:16 Di ari na sasada i doshon inaina halak Misir, angka hitir jala tahuton maradophon pangondam ni tangan ni Jahowa Zebaot, na niondamhonna dompak nasida.\n19:17 Jala panonditnonditon Misir mida tano Juda, nasa na marningot disi tarsonggot alani, dibahen sangkap ni Jahowa Zebaot naung sinangkapna dompak nasida.\n19:18 Di ari na sasada i marpangkuling Kanaan ma lima huta di tano Misir, jala marmangmang tu Jahowa Zebaot; huta nasada targoar Ir Heres.\n19:19 Di ari na sasada i adong sada langgatan di Jahowa di tongatonga ni tano Misir, jala sada tiang parningotan di Jahowa mardonokkon partalpahanna.\n19:20 I ma gabe tanda dohot sitindangi di Jahowa Zebaot di tano Misir, ai mangangguhi ma nasida tu Jahowa maradophon angka pangarupa, jadi tongosonna ma di nasida sada sipalua dohot partogi, asa dipalua nasida.\n19:21 Jadi papataron ni Jahowa ma dirina tu halak Misir, jala tandaon ni halak Misir Jahowa di ari na sasada i, jala pelehononnasida angka pelean sipotongon dohot sipanganon, jala marbagabaga nasida tu Jahowa, jala gararonna do.\n19:22 Jadi posi pe paminsang ni Jahowa di halak Misir, alai pamalumonna muse; jadi mulak ma nasida tu Jahowa, gabe marpamuati rohana tu nasida, jala pamalumonna nasida.\n19:23 Adong ma di ari na sasada i sada dalan balobung sian Misir tu Assur, jadi ro ma halak Assur tu Misir, jala halak Misir tu Assur, rap marsomba ma halak Misir dohot halak Assur tu Jahowa.\n19:24 Jadi patoluhon ma halak Israel di ari na sasada i rap dohot halak Misir dohot halak Assur gabe pasupasu diparsitongaan ni tano on.\n19:25 Ai pasupasuon ni Jahowa Zebaot ma nasida, dohononna ma: Pinasupasu ma hamu ale halak Misir bangsongku, jala jadijadian ni tanganku, hamu ale halak Assur, jala parjambaranku anggo hamu ale halak Israel.


Kejadian 40 (TOBA)\nI. Nipi ni na dua naposo ni raja Firaun na tarhurung i 1-5. II. Panjujur ni si Josep di nipinasida i 6-19. III. Hasisintong ni panjujurna i 20-23.\n1(I.) Jadi dung salpu angka jamita ondeng, mardosa ma sitahu anggur ni raja ni Misir i dohot silompa sagusagu dompak tuannasida, raja ni Misir i.\n2Jadi muruk situtu raja Firaun mida naposona na dua i, mida sintua ni angka sitahu anggur dohot mida sintua ni angka silompa sagusagu.\n3Gabe dipasahat nasida tu hurungan, tu jabu ni sintua ni angka hupas pangaramoti, tu hurungan panahatan ni si Josep.\n4Dung i dipasahat sintua ni angka hupas i ma nasida tu si Josep, asa diramoti nasida.\n5Jadi dung na nia leleng nasida di hurungan i, marnipi ma nasida duansa di na saborngin, pulik be do nipinasida i; marlapatan be do nipinasida i, nipi ni sitahu anggur dohot silompa sagusagu ni raja ni Misir i, angka na di hurungan i.\n6(II.) Dung i manogotna i ditopot si Josep ma nasida, gabe diida ma nasida margondok ni roha.\n7Jadi disungkun si Josep ma naposo ni raja Firaun i, angka na rap dohot ibana di hurungan di jabu ni indukna i, ninna ma: Boasa songon na surbit bohimuna idaon sadari on?\n8Jadi ninna nasida ma tu ibana: Marnipi do hami, hape ndang adong sijujursa. Jadi ninna si Josep ma tu nasida: Nda mandapot di Debata do angka panjujuron? Ua pajojor hamu ma tu ahu.\n9Dung i dipajojor sintua ni angka sitahu anggur nipina i tu si Josep, ninna mandok ibana: Huida di bagasan nipingku, hau anggur sangkambona di jolongku.\n10Tolu do ranting ni na sangkambona i, angka na martunas i, jala mangerbangi bungana, matoras dohot parbuena.\n11Jala di tanganku do panginuman ni raja Firaun i, jala hupambuat angka parbue i, jala huporoi tu panginuman ni raja Firaun, dung i hulehon panginuman i tu tangan ni raja i.\n12Jadi ninna si Josep ma tu ibana: On do lapatanna: Na tolu ranting i, tolu ari do i.\n13Di bagasan tolu ari on dope, pabangkiton ni raja Firaun ho, jala pasuongonna ho tu tohonanmi hian, jala lehononmu muse panginuman i tu tangan ni raja i, songon na somal na jolo uju sitahu anggurna ho.\n14Alai ia dung sonang ho sai ingot ahu, asi roham di ahu, taringothon ahu tu raja Firaun, asa diparuar ahu sian bagas on.\n15Ai na tarpangus do ahu sian tano ni halak Heber, jala dison pe, ndang adong hubahen agia aha, alana umbahen dabuhononna ahu tu hurungan on.\n16Jadi dung diida sintua ni angka silompa sagusagu, denggan do panjujurna i, gabe didok ma tu si Josep: Ahu pe, huhunti do di bagasan nipingku tolu hirang martinditindi marisi sagusagu di atas ulungku.\n17Ianggo hirang parginjang i marisi ragamragam ni sipanganon ni raja Firaun, pinajadijadi ni pangalompa, hape ro angka pidong manurbingi sian hirang na di atas ulungki.\n18Jadi ninna si Josep ma mangalusi: On do lapatanna: Na tolu hirang i, tolu ari do i.\n19Di bagasan tolu ari on dope, pisikkonon ni raja Firaun ma ulum sian ho, jala gantungonna badanmu tu hau, gabe panganon ni angka pidong sibukmu sian ho.\n20(III.) Tole patoluarihon, jumpang ma ari hatutubu ni raja Firaun, gabe dibahen ma sipanganon di saluhut naposona, dipanangkok ma ulu ni sintua ni angka sitahu anggur dohot ulu ni sintua ni angka silompa sagusagu tu tongatonga ni angka naposona i.\n21Jadi dipasuang ma sintua ni angka sitahu anggur tu ulaonna hian, asa dilehon muse panginuman i tu tangan ni raja Firaun.\n22Alai anggo sintua ni angka silompa sagusagu, digantung do, songon na jinujur ni si Josep tu nasida.\n23Alai ndang diingot sintua ni angka sitahu anggur i be si Josep, tung dihalupahon do ibana.


PILIPPI 2 - BIBLE & BUKU ENDE ONLINE\n2:1 Molo tung adong apoapo marhitehite Kristus, dohot sosososo holong ni roha dohot parsaoran ni tondi, nang talup dohot asi ni roha,\n2:2 gohi hamu ma halalas ni rohangkon: Sada ma parrohahon hamu; sada ma haholonganmuna; saroha, sapingkiran ma hamu!\n2:3 Unang ma mardingkandingkan manang marhasangapon na rumar; alai sian toruk ni rohamuna be ma rajumi hamu donganmuna sumurung sian dirimuna!\n2:4 Unang ma na ringkot di hamu be matahon hamu, dohot ma na di dongan!\n2:5 Songon parrohaon ni Kristus Jesus ma parrohaonmuna!\n2:6 Atik pe rupa ni Debata di Ibana, ndada songon na nidobo dirajumi rohana tudosna i tu Debata.\n2:7 Dirumari do dirina jala disolukkon rupa ni hatoban, gabe suman tu jolma do Ibana jala rumang jolma dapot di Ibana.\n2:8 Dipatutoru do dirina; na gabe pangoloi do Ibana paima mate, pola tung mate tarsilang!\n2:9 Ala ni i do dipatimbo Debata Ibana jala dibasabasahon tu Ibana Goar na sumurung asa nasa goar,\n2:10 asa somba tu Goar ni Jesus nasa ulu ni tot, na di banua ginjang i dohot na di tano, nang na ditoru ni tano,\n2:11 jala asa nasa na marsoara marhatopothon: Jesus Kristus do Tuhan, bahen hasangapon ni Debata Ama!\n2:12 Onpe, hamu, na hinaholongan, songon tongtong ni pangoloionmuna nasailaon, unang holan jumpa di hamuna ahu, lam songon i ma, di na padaodao ahu: Mardongan biar dohot lomos ni roha ulahon hamu ma haluaonmuna!\n2:13 Ai diula Debata do di bagasan hamu giot ni roha nang ulaon saut, mangihuthon lomo ni rohana.\n2:14 Di nasa pambahenanmuna: Unang ma hamu marungutungut, unang ma marroha ganggu!\n2:15 Naeng ma so hasurahan jala so marlaok hamu, angka anak ni Debata, angka na so marlindang di tongatonga ni sundut na geduk jala na marbalik; disi ma hamu marsinondang songon sisondangi portibi on!\n2:16 Marsitiopan ma hamu tu hata hangoluan i, bahen pujipujian di ahu di ari ni Kristus, paboa na so magopo parlojongonku, jala ndada na so marguna halojaonku.\n2:17 Ai nang pe didurushon mudarhu songon pelean mangkongkop haporseaonmuna, marlas ni roha do ahu rap dohot hamu saluhutna.\n2:18 Laos i ma halashon hamu, jala marlas ni roha ma hamu rap dohot ahu!\n2:19 Alai hirim do rohangku marhitehite Tuhan Jesus, tibu ma suruonku si Timoteus manopot hamu, anggiat marhiras ni roha nang ahu, anggo dung huboto na masa di hamu.\n2:20 Ai ndang adong be donganku sisaroha, na olo sumarihon hamu sian roha na burju.\n2:21 Ai na ringkot tu dirina be do dijalahi ndada na tu Kristus Jesus i.\n2:22 Alai diboto hamu do hatauonna i, ai songon anak tu amana pangkobasionna di ahu, humongkop barita na uli i.\n2:23 Hirim do rohangku, tarsuru ahu do ibana, disi huboto, manang beha langkangku.\n2:24 Alai pos do rohangku di bagasan Tuhan i, tibu ma nang ahu ro.\n2:25 Alai ninna rohangku do, patut suruonku manopot hamu dongan i, si Epaproditus, donganku mangula jala marungkil, na sinurumuna mamboan na ringkot di ahu.\n2:26 Ai masihol do ibana mida hamu saluhutna, jala humasusa rohana, ala tarbortik tu hamu sahitna i.\n2:27 Jala tutu do ibana marsahit, pola mate ne: Alai asi do roha ni Debata mida ibana, ndada holan di ibana tahe, tung na dohot do di ahu, unang mardapotdapot arsak ni rohangku.\n2:28 Muba ma antong ringkot ni rohangku marsuru ibana, asa marlas ni roha hamu marnida ibana, palumbang nang rohangku huhut.\n2:29 Onpe, marlas ni roha situtu ma jangkon hamu ibana di bagasan Tuhan i, jala parhamaol hamu ma angka na songon i!\n2:30 Ai humongkop ulaon ni Kristus i sor mate ibana, jala diseahon do hosana, laho manggohi na hurang dope sian hamu, mangkobasi di ahu.\nLabel: Alkitab Bahasa Batak, Padan Na Imbaru, PILIPPI


Jeremia 35 | Alkitab TOBA\n← Jeremia 36\nJeremia 34 →\nAugust 17, 2008 · 13:44\n35:1 On do hata na ro tu si Jeremia sian Jahowa, uju di angka ari ni si Joiakim; anak ni si Josia, raja sian Juda, songon on:\n35:2 Laho ma ho tu bagas ni pinompar ni si Rekab mangkatai dohot nasida, jala togihon nasida tu joro ni Jahowa tu sada sian angka bilut i jala lehon tu nasida tuak anggur inumonna.\n35:3 Jadi huboan ma si Jaasmia, anak ni si Jeremia, tubu ni si Habassinia ro di angka hahaanggina dohot saluhut anakna dohot sandok pinompar ni si Rekab.\n35:4 Dung i hutogihon nasida tu bagasan joro ni Jahowa, tu bagasan bilut ni angka anak ni si Hanan, tubu ni si Igdalit halak ni Debata, na di lambung ni bilut ni angka induk, di ginjang ni bilut ni si Maaseia, anak ni si Sallum, sijaga lobulobu.\n35:5 Dung i hupeakhon ma di jolo ni angka anak ni pinompar ni si Rekab angka panginuman gok marisi tuak anggur dohot angka supak, laos hudok ma tu nasida: Minum angggur ma hamu!\n35:6 Alai ninna angka nasida ma: Ndang tagamon minum anggur hami, ai tona ni si Jonadab, anak ni si Rekab amanami tu hami songon on: Unang hamu minum anggur, nang anakmuna ro di salelenglelengna!\n35:7 Jala unang hamu pauli bagas, manang manaburhon boni, manang umpungka porlak anggur pe, manang umpeop angka sisongon i; ingkon maringan hamu di undungundung saleleng hamu mangolu, asa leleng hamu mangolu di tano paisolatanmunai.\n35:8 Jadi huoloi hami ma soara ni si Jonadab, anak ni si Rekab, amanami, taringot tu saluhut na tinonahonna tu hami, ndang dung minum anggur hami, saleleng mangolu, nang hami, nang jolmanami nang anaknami, nang borunami.\n35:9 Jala ndang hupauli hami angka bagas bahen inganannami, porlak anggur pe manang hauma, manang boni ndang adong di hami.\n35:10 Maringan di undungundung do hami tahe, huoloi hami jala hubahen hami do hombar tu saluhut na tinonahon ni si Jonadab, amanami, tu hami.\n35:11 Alai dung nangkok si Nebukadnesar, raja sian Babel manola tano on gabe hudok hami ma: Beta hita laho tu Jerusalem maradophon parangan ni halak Kasdim dohot maradophon parangan ni halak Ram, gabe maringan di Jerusalem hami nuaeng.\n35:12 Dung i ro muse ma hata ni Jahowa tu si Jeremia, ninna do:\n35:13 Songon on do hata ni Jahowa Zebaot Debata ni Israel: Laho ma ho jala sungkunhon ma tu halak Juda dohot tu isi ni Jerusalem: Atehe ndang olo hamu manjalo pangajaron laho tumangihon angka hatangku? ninna Jahowa.\n35:14 Gari hata ni si Jonadab, anak ni si Rekab, angka na tinonahonna tu anakna, asa unang nasida minum anggur, dihajongjongkon nasida do; ai rasirasa sadarion ndang dung nasida minum anggur, ai ditangihon nasida do tona ni amanasida i. Alai anggo ahu tibu hian do hudok hatangku tu hamu, alai ndang ditangihon hamu ahu.\n35:15 Hupansuruhon muse tu hamu saluhut naposongku, angka panurirang i, tibu hian hudatdati marsuru mandok tu hamu: Sai mulak ma hamu ganup sian dalanna na jahat i jala padenggan hamu angka pambahenanmuna i, jala unang hamu mangihuthon angka debata sileban laho marsomba tusi, asa hot hamu di tano na hubasabasahon tu hamu dohot tu ompumuna. Alai ndang ditarehon hamu pinggolmuna jala ndang ditangihon hamu ahu.\n35:16 Ala na hinajongjongkon ni angka anak ni si Jonadab, anak ni si Rekab tona ni amanasida i, na tinonahonna tu nasida, hape anggo bangso on ndang ditangihon ahu.\n35:17 Dibahen i songon on do hata ni Jahowa, Debata Zebaot, Debata ni Israel: Ida ma, ahu parohon tu Juda dohot tu saluhut isi ni Jerusalem sandok jea naung hulumbahon hian tu nasida, ala na hudok hatangku tu nasida, hape ndang ditangihon nasida, jala hujou do nasida hape ndang olo nasida mangalusi.\n35:18 Alai anggo tu pinompar ni si Rekab didok si Jeremia do: Songon on do hata ni Jahowa Zebaot, Debata ni Israel: Ala na tinangihonmuna tona ni si Jonadab, amamuna i, jala diradoti hamu saluhut tonana, jala dipatupa hamu saluhut hombar tu na tinonahonna tu hamu.\n35:19 Dibahen i, songon on do hata ni Jahowa Zebaot, Debata ni Israel: Na so tupa tos adong baoa di si Jonadab, anak ni si Rekab jongjong marhalado tongtong di jolongku.


26℃ Blue Hotel Juhai Branch, Hohhot. Hotel buchen.\nStartseite » Länder » China » Inner Mongolia » Hohhot » Saihan » 26℃ Blue Hotel Juhai Branch -\n26℃ Blue Hotel Juhai Branch - Hotels, Hohhot, China\nBuilding 3, District 10 of Juhai, North of Xueyuan Street, Saihan, Hohhot (Karte anzeigen)\nVerfügbarkeit - 26℃ Blue Hotel Juhai Branch\nFür Preise und Verfügbarkeiten geben Sie bitte Ihre Reisedaten ein. 26℃ Blue Hotel Juhai Branch\nHotelausstattung - 26℃ Blue Hotel Juhai Branch\nHotelrichtlinien - 26℃ Blue Hotel Juhai Branch\nBack to the hotel overview 26℃ Blue Hotel Juhai Branch, Hotels Hohhot


49 Epesus | Alkitab TOBA\nCategory Archives: 49 Epesus\nAugust 14, 2008 · 20:01\n1:1 Ahu surat tinongos ni Paulus, apostel ni Kristus Jesus, sian lomo ni roha ni Debata, mandapothon angka na badia na di Epesus, angka na porsea di Kristus Jesus:\n1:2 Asi ni roha ma di hamu dohot dame sian Debata Amanta, nang sian Tuhan Jesus Kristus i!\n1:3 Pinuji ma Debata, Ama ni Tuhanta Jesus Kristus, naung umpasupasuhon tu hita ragam ni pasupasu partondion sian banua ginjang, di bagasan Kristus.\n1:4 Ai dipillit do hita di bagasan Ibana, andorang so ojak dope tano on, asa badia hita jala so hasurahan di adopanna i, di bagasan holong ni roha.\n1:5 Ditodo hian do hita bahen anakna, marhitehite Jesus Kristus, asa tu Ibana, mangihuthon halomoan ni rohana,\n1:6 asa tarpuji asi ni rohana na marmulia i, na niasihonna tu hita di bagasan na Hinaholonganna i.\n1:7 Di bagasan Ibana dapot hita haluaon i, binahen ni mudarna i, i ma hasesaan ni angka pangalaosion, mangihuthon asi ni rohana na tarlobi i,\n1:8 naung buas niusehonna i tu hita mardongan hapistaran dohot habisuhon godang.\n1:9 Ai dipabotohon Ibana do tu hita tahi ni rohana, na buni hian mangihuthon halolomona, naung pinahotna i di bagasan dirina,\n1:10 laho pasauthonsa di hagogok ni tingkina, mandok: Pasadahon di bagasan Kristus i sasudena, na di banua ginjang dohot na diatas tano on.\n1:11 Ai di bagasan Ibana do dapotan partalian hita, angka naung tinodona hian, marguru tu tahi ni na patulushon sasude, mangihuthon pandok ni rohana,\n1:12 asa tarpuji hasangaponna marhitehite hita, angka naung mangkirim hian di Kristus i.\n1:13 Di bagasan Ibana dohot hamu umbege hata hasintongan i, i ma barita na uli na taringot tu haluaonmuna, jala di bagasan Ibana gabe porsea hamu, laos disahaphon do tu hamu Tondi Parbadia na pinarbagabaga i.\n1:14 Ibana do patujolo ni arta siteanonta, bahen haluaon ni na hinophopna i, asa tarpuji hasangaponna i.\n1:15 Asa ahu pe, dung hubege, naung porsea hamu di Tuhan Jesus jala holong rohamuna di saluhut angka na badia,\n1:16 ndang mansadi ahu mandok mauliate siala hamu, marningot hamu, di na martangiang ahu:\n1:17 Anggiat dilehon Debata ni Tuhanta Jesus Kristus, Ama ni hasangapon i, tu hamu Tondi hapistaran dohot pangungkapon mananda Ibana.\n1:18 Dipatiur ma mata ni rohamuna, asa diboto hamu rumang ni arta sihirimon sian panjouonna i ro di surung ni hasangapon, siteanon ni angka na badia i.\n1:19 Asa ditanda hamu nang hagogok ni gogona na sumurung i na tu hita, angka na porsea sian pangkorhon ni hagogoonna na marmulia i.\n1:20 Ai di Kristus do i diulahon Debata, di na pinahehena i Ibana sian na mate jala pinahundulna i tu siamunna di bagasan banua ginjang i,\n1:21 tu ginjang ni nasa harajaon dohot huaso, nang hagogoon dohot hamuliaon, nang tu ginjang ni nasa goar na tarhatahon, ndada holan di hasiangan on, dohot do di na ro sogot.\n1:22 Saluhutna do dipatunduk tutoru ni patna, jala dipabangkit do Ibana, na mangatasi sasude, gabe ulu ni huria i.\n1:23 I do pamatangna na manggohi Ibana, asa gohanna sasude di bagasan saluhutna.\nFiled under 2 Padan Na Imbaru, 49 Epesus\nTagged as Epesus\n3:1 Ala ni i do ahu, Paulus, niihot ni Kristus, ala hamu angka sipelebegu.\n3:2 Molo tung dibege hamu tohonan mangaradoti asi ni roha ni Debata, na pinasahatna i tu ahu, patureturehon hamu.\n3:3 Ai sian pangungkapon do dipabotohon tu ahu hahomion, na hutaringoti nangkiningan.\n3:4 Laho manjaha i, dapot timbangonmuna pangantusingku di hahomion ni Kristus i.\n3:5 Ndang dipabotohon dope i tu angka anak ni jolma di angka sundut najolo, alai nunga dipapatar i nuaeng tu angka apostelna na badia i dohot tu angka panurirangna, di bagasan Tondi i:\n3:6 Paboa, dohot do halak parbegu gabe dongan panean jala dongan sadaging dohot dongan satohap di bagabaga, na di bagasan Kristus Jesus, marhite sian barita na uli i.\n3:7 Naung gabe parhalado ni i do ahu, sian pangalehon ni Debata di asi ni rohana, na tu ahu sian pangkorhon ni hagogoonna i.\n3:8 Tu ahu, na ummetmet sian saluhut angka na badia i, dilehon asi ni roha on: Mamaritahon tu angka sipelebegu hamoraon ni Kristus na so hadodoan i;\n3:9 jala patorangkon pangalaho ni tohonan di hahomion i, na buni sian mula ni mulana di bagasan Debata, Sitompa saluhut.\n3:10 Naeng ma marhite sian huria i dipatandahon godang ni ragam ni hapistaran ni Debata tu angka na marmulia jala marhuaso di banua ginjang i.\n3:11 I do ditahi sian mula ni mulana, gabe dipasaut di bagasan Kristus Jesus, Tuhanta i.\n3:12 Marhitehite Ibana dapot hita hiras ni roha dohot dalan masuk, di bagasan roha na pos, na mangkaporseai Ibana.\n3:13 Dibahen i mangido ahu, asa unang mandele hamu mida haporsuhonku, angka na humongkop hamu, ai hasangaponmuna do i.\n3:14 Ala ni i, hulompit do tothu maradophon Ama i.\n3:15 Ibana do haroroan ni nasa bangso, na targoar di banua ginjang nang di tano on.\n3:16 Anggiat, hombar tu godang ni hasangaponna i, dilehon tu hamu jolma parbagasan, sipargogoan jala sipatoguon marhitehite Tondina,\n3:17 asa maringanan Kristus i marhitehite haporseaon di bagasan rohamuna, gabe hot hamu marurat jala marojahan di bagasan roha na holong.\n3:18 Naeng ma malo hamu mangantusi, rap dohot saluhut angka na badia i, ganjangna dohot bidangna, bagasna dohot timbona,\n3:19 laho tumanda holong ni roha ni Kristus, na mangatasi nasa pangantusion, asa sahat tu hamu sandok hagogok ni Debata!\n3:20 Alai tarpatupa Ibana do andul lumobi sian na tapangido manang tapingkiri, hombar tu hagogoon na mangkorhon di bagasan hita.\n3:21 Di Ibana ma hasangapon di tongatonga ni huria i jala di bagasan Kristus Jesus ro di saluhut sundut salelenglelengna! Amen.\nAugust 14, 2008 · 20:00\n5:1 Onpe, sitiru Debata ma hamu, songon angka anak na hinaholongan!\n5:2 Jala parangehon hamu ma haholongon i songon Kristus i, na mangkaholongi hamu jala dilehon do dirina humongkop hita, gabe silua jala pelean bahen uap na hushus tu Debata.\n5:3 Alai parmainanon dohot ragam ni harorangon ro di pangahution, unang ma targoar di hamu; ai songon i do tama di angka na badia.\n5:4 Songon i nasa sihailahononhon, hata barangsi dohot pargaitgaiton na so patut; alai mauliate ma nian dohonon.\n5:5 Ai boto jala ingot hamu ma: Anggo di harajaon ni Kristus dohot Debata, ndang adong siteanon ni parmainan manang parhodar, manang parroha na ahut; ai sioloi na so Debata do i.\n5:6 Unang olo hamu paotootoon ni hatahata na rumar; ai ala ni angka i do mangonai rimas ni Debata tu angka anak na so mangoloi.\n5:7 Dibahen i, unang ma hamu gabe dongan satohapnasida!\n5:8 Ai na holom do hamu najolo; alai tiur do anggo nuaeng di bagasan Tuhan i: Marparange ma hamu, songon angka anak hatiuron!\n5:9 Ai nasa habasaon dohot hatigoran dohot hasintongan, i do parbue ni na tiur i.\n5:10 Tangkasi hamu ma, manang dia lomo ni roha ni Tuhan i!\n5:11 Unang ma saor hamu tu angka ulaon haholomon na soada parbuena; pinsangi hamu angka i tagonan!\n5:12 Ai gari manaringoti na niulanasida di na buni, gari hailaon do.\n5:13 Alai gabe patar do i saluhutna, tinoruan ni na tiur i; ai nasa naung dipapatar, tiur ma i!\n5:14 Dibahen i, ninna do: “Tarsunggul ma ho na tarpodom, jala hehe ma sian angka na mate; gabe sondangan ni Kristus ma ho!”\n5:15 Antong, manat ma hamu mamereng manangkasi parulaonmuna; songon angka na marroha, unang ma songon angka na hurang roha!\n5:16 Parhaseang hamu ma tingki, ai ari hasusaan do nuaeng.\n5:17 Dibahen i, unang ma gabe maoto hamu; alai antusi hamu ma, manang dia lomo ni roha ni Tuhan i.\n5:18 Unang ma mabuk hamu bahenon ni anggur, ai hamagoan do di bagasan i; alai gok Tondi ma hamu!\n5:19 Hatahon hamu ma sama hamu angka ende psalmen, angka ende pujipujian dohot ende partondion; endehon jala puji hamu ma Tuhan i di bagasan rohamuna!\n5:20 Manongtong ma hamu mandok mauliate siala saluhutna tu Debata Ama, di bagasan Goar ni Tuhanta Jesus Kristus!\n5:21 Masioloan ma hamu sian biar ni rohamuna mida Kristus!\n5:22 Dioloi angka parompuan ma baoana be, songon pangoloi di Tuhan!\n5:23 Ai baoa i do ulu ni pardihutana, songon Kristus ulu ni huria i; laos Sipangolu daging i do Ibana.\n5:24 Alai songon pangoloion ni huria di Kristus i, songon i ma angka parompuan maradophon baoana be di na saluhutna.\n5:25 Hamu angka baoa, haholongi hamu ma pardihutamuna be songon Kristus, na mangkaholongi huria i jala dilehon do dirina humongkopsa;\n5:26 asa diparbadiai, dung diiasi marhitehite na mandidihon aek di bagasan Hata i.\n5:27 Jala sangap do dipadiri di Ibana huria i, so marlindang, so marhalingking, manang marhahurangan dia pe, asa badia tahe jala so hasurahan.\n5:28 Songon i do patut haholongan ni angka baoa pardihutana be, songon dagingna sandiri. Na mangkaholongi pardihutana, dirina do hinaholonganna disi.\n5:29 Ndang dung dihosomi jolma dagingna, diparmudumudu do jala dipainuinu, songon pambahen ni Kristus tu huria i.\n5:30 Ai ruas ni dagingna do hita.\n5:31 “Ala ni i, tadingkonon ni halak do amana dohot inana, mangangkupi dongan saripena; jala gabe sada daging do nasida na dua i!”\n5:32 Tung na balga do hahomion on; alai tu Kristus dohot tu huria i huhonahon.\n5:33 Alai sandok ganup hamu, masihaholongi pardihutana be songon dirina; alai dihabiari parompuan i ma baoana!\n6:2 “Parsangapi amangmu dohot inangmu!” I do patik na parjolo mardongan bagabaga:\n6:3 “Asa martua ho jala leleng mangolu di tano on!”\n6:10 Dungkon ni i, gabe togu ma rohamuna di bagasan Tuhan i dohot di bagasan hagogoonna na togu i!\n6:11 Solukkon hamu ma pangkean sinjata na sian Debata, asa taralo hamu utiutian ni sibolis i.\n6:12 Ai ndada marungkil hita mangalo mudar dohot sibuk, angka harajaon do, angka parhuaso, angka sigomgomi hasiangan haholomon on, angka tondi hajahaton na di ginjang i.\n6:13 Dibahen i, jalo hamu ma pangkean sinjata na sian Debata, asa tarbahen hamu mangalo di ari na jahat i, jala hot jongjong, dung dipatunduk hamu sasude.\n6:14 Antong, jongjong ma hamu, marhohoshon hasintongan di gontingmuna, angka naung manolukkon bajubaju partahanan, i ma hatigoran i.\n6:15 Marsipatu ma patmuna, laho mangkaringgashon barita na uli, pardamean i.\n6:16 Angkup ni sudena i, jalo hamu ma lombulombu haporseaon i; haintopan hamu do marhite sian i sude sumbia api ni parjahat i.\n6:17 Jangkon hamu ma nang tahuluk haluaon dohot podang ni tondi, i ma hata ni Debata.\n6:18 Martangiang ma hamu, mardongan sandok pangidoan dohot elehelek di bagasan Tondi, manang sadihari pe, huhut dungo jala jugul tongtong, tumangiangkon saluhut angka na badia,\n6:19 nang ahu pe, asa dibungka pamanganku, mandok sidohononku, laho pabotohon hahomion ni barita na uli, mardongan hiras ni roha.\n6:20 Ai tusi do disuru ahu na tarrante on, asa marhiras ni roha ahu disi, mangkatahonsa songon na tama.\n6:21 Alai paboaon ni si Tikikus do tu hamu saluhutna i, asa diboto hamu na masa di ahu, ro di ulaonku; ai ibana do dongan na hinaholongan jala parhobas haposan di bagasan Tuhan i.\n6:22 Ala ni i do husuru ibana mandapothon hamu, asa dapot botoonmuna na masa di hami, jala asa diapuli rohamuna.\n6:23 Dame ma di angka dongan, dohot holong ni roha raphon haporseaon sian Debata Ama i, nang sian Tuhan Jesus Kristus i!\n6:24 Asi ni roha i ma mandongani saluhut, angka na marsihohot mangkaholongi Tuhanta Jesus Kristus!


Matius 13 (TOBA)\nI. Pitu umpama taringot tu harajaon ni Debata 1-52. II. Marlea Tuhan Jesus di huta hagodanganna 53-58\n1(I.) Di na sadari ruar ma Jesus sian bagas i, laho hundul tu pasir ni tao.\n2Jadi marpungu ma torop halak tu jolona, gabe dipanaek Ibana ma sada parau laho hundul tusi, jala sude natorop i jongjong do di pasir i.\n3Dung i godang ma dihatahon tu nasida, huhut pangke umpama, ninna ma: Na laho tu balian do sahalak panabur laho manabur.\n4Jadi di na manabur i ibana, adong ma boni i deba na mamiltik tu dalan, dung i ro ma angka pidong mamarguti.\n5Alai anggo na deba, tu tano na batu on do madabu, di na so sadia hapal tano, jadi tibu ma tubu, dibahen na so bagas tano disi.\n6Alai di na lam timbo mata ni ari, rahar ma; gabe mate, ala so marurat.\n7Anggo na deba, tu parsihupian do madabu, laos tubu do angka sihupi i, gabe dipisati ma eme i.\n8Alai na deba nari, tu tano na denggan i do madabu, gabe saut ma marparbue, saratus lompit do na deba, onompulu lompit do na deba, jala tolupulu lompit do na deba.\n9Hamu angka na marpinggol, pinggol hamu ma i!\n10Dung i didapothon angka siseanna ma Ibana mandok: Boasa marumpama Ho marjamita tu nasida?\n11Alai ninna ma mangalusi nasida. Ala ni on do: Sibasabasa do i tu hamu, umbahen na ditanda hamu angka hasimoon ni harajaon banua ginjang i; alai ndang dibasabasahon i anggo tu nasida.\n12Ai tu ganup paradongan lehonon do jala pasuksuhon. Alai buaton ma sian na so paradongan na adong di ibana hian.\n13I do alana, umbahen na marumpama Ahu manjamitai nasida, ai marnida nasida, so haru diida, jala marbinege nasida, so haru dibege, jala ndang diantusi.\n14Asa naung jumpang ma di nasida na sinurirangkon ni si Jesaya na mandok: "Begeon ni sipareonmuna do i nian, matua so antusanmuna; simalolongmuna do marnidasa nian, matua so tandaonmuna.\n15Naung tangkang do roha ni bangso on jala maingol do pinggolna, dipapitpit do matana, asa unang marnida simalolongna, unang marbinege sipareonna, jala unang mangantusi rohana, asa unang mulak jala unang malum nasida bahenonku."\n16Alai martua do simalolongmuna ala marnida, dohot sipareonmuna ala marbinege!\n17Ai na tutu do na hudok on tu hamu: Torop do angka panurirang dohot angka partigor, angka na masihol naeng idaonna nian naung niidamuna, hape ndang diida, jala naeng begeonna nian naung binegemuna, hape ndang dibege.\n18Onpe, tangihon hamu ma umpama taringot tu panabur i!\n19Tu ganup na umbege hata Harajaon i, anggo so diantusi, ro do parjahat i, mangarampasi na sinaburhon tu rohana i. I ma na sinaburhon tu dalan i.\n20Alai na sinaburhon tu na batu on, i ma na umbege hata i, gabe manigor las ma rohana manjangkon.\n21Alai ndang marurat di bagasan rohana; parsatongkinan do ibana, ai pintor targasip do rohana, di na songgop haporsuhon manang pangaleleon siala Hata i.\n22Alai anggo na sinaburhon tu parsihupian i, i ma na umbege hata i, gabe pangkolsohonna di angka na di hasiangan on dohot hamoraon sipangansi i do mamisati hata i, jadi ndang saut marparbue.\n23Alai anggo na sinaburhon tu tano na denggan, i do na umbege hata i jala diantusi, laos i do na saut marparbue. Ia parbuena: Saratus lompit do na deba, onompulu lompit do na deba, tolupulu lompit anggo na deba.\n24Dung i umpama na asing ma dipatubegehon tu nasida, ninna ma: Tudos do harajaon banua ginjang i tu sada halak na manaburhon boni na denggan tu haumana.\n25Alai di na modom halak, ro ma musuna, manaburhon simaremeeme, tu holangholang ni eme i, laos laho sian i.\n26Alai dung marbuhu tano jala martahi boltokon eme i, tanda ma dohot simaremeeme i.\n27Jala ditopot angka naposo ma parhauma i, ninna ma: Rajanami, nda boni na denggan do na disaburhon ho tu haumami? Sian dia do simaremeeme i?\n28Alai didok ma tu nasida: Musu i do mambahen i. Dung i didok angka naposo i ma tu ibana: Denggan do di roham, hami laho palunggukkon?\n29Dung i ninna ma: Ndangana, so tung dohot eme i dibutbuti hamu, laho palunggukkon simaremeeme i.\n30Pasombu hamu ma i rap magodang paima gotilon; dung i dohononku ma di masa ni gotilon i tu angka panabi: Jumolo ma palunggukkon hamu simaremeeme i, dung i rahuti hamu ma sasambobok asa tinutung; alai anggo eme i, papungu hamu ma tu sopongku!\n31Dung i didok ma umpama na asing tu nasida: Tudos do harajaon banua ginjang i tu batu ni siarum, na binuat ni sada halak laho manaburhon tu porlakna.\n32I do sada na ummetmet sian nasa ragam ni boni; alai dung tubu, gabe umbalga do i sian nasa ingkau rata, pola hira hau do, jala ro do angka pidong na martongatonga langit marasar tu rantingna.\n33Dung i umpama na asing muse dihatahon tu natorop: Tudos do harajaon banua ginjang i tu itak naung niasoman, na binuat ni sahalak inaina, laho pasaorhon tu itak tolu ampang, paima asom saluhutna.\n34Saluhutna i dihatahon Jesus marhite sian umpama tu natorop; ndang na mangkatai Ibana tu nasida, anggo so marhite sian umpama,\n35asa jumpang hinatahon ni panurirang i na mandok: "Huungkap pe pamanganku mangkatahon umpama, hurungkari pe na buni sian mula ni portibi on."\n36Dung i dipamuli ma natorop i. Jala dung sahat Ibana tu jabu, didapothon angka siseanna ma Ibana mandok: Patorang ma tu hami umpama taringot tu simaremeeme na di hauma i!\n37Dung i ninna ma mangalusi nasida: Anak ni jolma i do manaburhon boni na denggan i.\n38Portibi on do ia panaburan i; ianggo boni na denggan, i do angka anak harajaon i; alai anggo simaremeeme, angka anak ni parjahat do i.\n39Sibolis i do musu i na manaburhonsa. Ajal ni hasiangan on do ia ari gotilon; angka surusuruan ni Debata do panggotil i.\n40Asa songon na pinalunggukna i simaremeeme i jala ditutung tu api, songon i do masa sogot di ajal ni hasiangan on:\n41Ai suruon ni Anak ni jolma i do angka surusuruanna papungupunguhon saluhut sipanggasipi dohot siulahon na so uhum sian harajaonna i.\n42Dung i dabuonnasida ma angka i tu liang pamurunan i; disi ma masa angguhangguk dohot na patungoripon.\n43Di ari i ma marsinondang angka partigor songon mata ni ari di harajaon ni Amanasida. Hamu angka na marpinggol, pinggol hamu ma i!\n44Tudos do harajaon banua ginjang i tu arta na buni di sada ladang, gabe adong ma sahalak na jumpangan i jala dibunihon ma. Dung i laho ma ibana di las ni rohana i manggadisi nasa na di ibana, laos dituhor ma ladang i.\n45Tudos do muse harajaon banua ginjang i tu sahalak partigatiga, na mangalului mutiha na arga.\n46Jadi dung jumpangsa sada mutiha na arga situtu, laho ma ibana manggadisi nasa na di ibana, laos dituhor ma i.\n47Tudos do muse harajaon banua ginjang i tu jala na sinampakkon tu laut, gabe marragamragam dapotsa.\n48Jadi dung gok, ditait ma tu darat, dung i hundul ma nasida mamilliti na denggan, mandabuhonsa tu ingananna; alai dipambolongkon do anggo na so hasea.\n49Songon i do masa sogot di ajal ni hasiangan on: Borhat do angka surusuruan i manirangkon angka parjahat sian tongatonga ni angka partigor.\n50Dung i dabuonna ma nasida tu liang pamurunan i; disi ma masa angguhangguk dohot na patungoripon.\n51Nunga diantusi hamu saluhutna i? Jadi didok nasida ma tu Ibana: Nunga.\n52Gabe didok ma tu nasida: Onpe, ganup sibotosurat, naung mangguruhon ruhut ni harajaon banua ginjang i, tudos ma i tu sada na mora, na mangarungkari arta na imbaru dohot naung leleng sian na pineopna i.\n53(II.) Jadi dung dipaujung Jesus angka umpama ondeng, laho ma Ibana sian i.\n54Jadi sahat ma Ibana tu huta hagodanganna, jala diajari ma nasida di parguruannasida, pola tarhalomong nasida, angka ninna ma: Sian dia ma dapot Halak on hapistaran dohot ulaon hagogoon sisongon i?\n55Nda Ibana anak ni tukang i? Nda si Maria do goar ni inana i, jala angka anggina do si Jakobus, Josep, Simon dohot Judas?\n56Nda di hita on sude angka ibotona i? Sian dia do dapot Ibana sudena i?\n57Jadi targasip ma nasida mida Ibana. Alai ninna Jesus ma mandok nasida: Tung na so adong do hasangapon ni panurirang anggo di huta hagodanganna dohot di jabuna.\n58Gabe ndang haru piga ulaon hagogoon diula disi, ala na so porsea i nasida.


II Musa 37 | Alkitab TOBA\n← II Musa 38\nII Musa 36 →\nAugust 21, 2008 · 14:07\n37:1 Dung i Bezaleel sandiri ma paulihon poti i sian hau pinasa, tonga tolu asta unjurna, jala tonga dua asta bohangna, laos tonga dua asta dohot timbona.\n37:2 Dung i dilampis ma poti i dohot sere na pita, sian bagasan dohot sian ruar, jala dibahen huhut bibirna marlaislais sere humaliang.\n37:3 Ditumpa huhut tusi opat langgu sere tu suhina na opat i, dua langgu di na sambariba be.\n37:4 Dibahen muse ma haluhalu sian hau pinasa, jala dilampis do i dohot sere.\n37:5 Disurukkon ma haluhalu i tu bagasan langgu angka na lohot di poti i, laho mangusung poti i.\n37:6 Dibahen muse ma sada langkop pardengganan sian sere na pita, tonga tolu asta unjurna, jala tonga dua asta bidangna.\n37:7 Dibahen muse ma dua kerubim sian sere sangkimpal na tinopa, dibahen do i tu na dua tampahan ni langkop parpadanan i.\n37:8 Kerubim na sada tu tampahan na sada, jala kerubim na sada nari tu tampahanna na sada nari; tubu sian bagasan langkop pardengganan i tolpus tu duru dibahen angka kerubim i di na dua tampahanna.\n37:9 Jala dipaherbang angka kerubim i ma habongna na dua i sian ginjang, asa dihungkupi habongnasida langkop pardengganan i, jala padompak be bohinasida, dompak langkop pardengganan i bohi ni angka kerubim i mamereng.\n37:10 Dipauli muse ma sada meja sian hau pinasa, dua asta unjurna, jala saasta bidangna, jala tonga dua asta timbona.\n37:11 Dilampis ma i muse dohot sere na pita, jala dibahen martopi sere humaliang.\n37:12 Dibahen muse ma tusi sada lais santopap bidangna humaliang, dibahen muse laisna i martopi sere pinariponipon humaliang.\n37:13 Jala ditumpa tusi opat langgu sere, angka na binahenna tu suhina na opat i, angka na di patna na opat i.\n37:14 Jonok di toru ni lais i do angka langgu i bahen panuruhan ni haluhalu laho mangusung meja i.\n37:15 Sian hau pinasa ma angka haluhalu i dibahen, jala dilampis ma i dohot sere, i ma pangkeon mangusung meja i.\n37:16 Dipauli ma huhut ulaula sipangkeon di atas meja i: angka pingganna, saoanna, hondina dohot mangkukna, bahen pangusean ni tuak tangkasan ma i; sian sere na pita do i dipauli.\n37:17 Dipauli muse ma sada parpalitoan sian sere na pita, sangkimpal parpalitoan i ditopa, ro di badanna, dangkana dohot butuhana, hansingna dohot bungana.\n37:18 Onom dangka ruar sian lambungna, tolu dangka, sian na sambariba ni parpalitoan i, jala tolu dangka sian na sambariba nari.\n37:19 Martolu butuha, songon bunga ni buapala ganup dangkana i, mardongan angka hansing dohot bunga; laos songon i do dibahen tu na onom dangka i, angka na ruar sian parpalitoan i.\n37:20 Alai opat do butuha ni parpalitoan i, songon bunga ni buapala mardongan hansing dohot bunga.\n37:21 Jala sahansing be di toru ni na dua dangkana angka na ruar sian i; suang songon i sahansing be di toru ni dangkana na dua, angka na ruar sian i; suang muse sahansing be di toru ni dangkana na dua, angka na ruar sian i; gabe onom dangka ruar sian badan ni parpalitoan i.\n37:22 Ruar do sian i angka hansingna dohot dangkana, luhutna i sian sangkimpal sere na pita i do dipauli.\n37:23 Dipauli muse ma pitu palitona rap dohot panurturna dohot pangintopina sian sere na pita.\n37:24 Sian satalenta sere na pita parpalitoan i dipauli, ro di parhohasna i sudena.\n37:25 Dipauli muse ma langgatan pardaupaan sian hau pinasa, saasta unjurna, jala saasta bohangna, maropat suhi tahe, jala dua asta timbona, ruar huhut sian i angka tandukna.\n37:26 Jala dilampis do i dohot sere na pita, nang tutupna, nang dorpina humaliang dohot angka tandukna; dibahen do i huhut marbibir humaliang sian sere na pita.\n37:27 Dibahen muse dua langgu sere di toru ni bibirna i di lambungna na dua i angkup be, bahen panuruhan ni haluhalu, asa dapot usungon ni halak langgatan i.\n37:28 Alai sian hau pinasa haluhalu i dipauli, jala dilampis do i dohot sere.\n37:29 Dipamasak huhut miak pamiahion na badia i dohot daupa sian pamurpuri na so sinaor, mangihuthon hapandean ni pande daon.


II Samuel 20 | Alkitab TOBA\n← II Samuel 21\n20:1 Dung i adong ma disi so pangkiriman sada halak parroha na jahat, na margoar si Seba, anak ni si Bikri, halak Benjamin, na umpalu sarune huhut mandok: Ndang parjambar hita hapengani di si Daud, jala ndang parhuaonta ia anak ni si Isai! Antong ale Israel, mulak be ma hita tu undungundungta be!\n20:2 Jadi marbalik ma nasa baoa ni Israel sian si Daud laho mangihuthon tu si Seba, anak ni si Bikri. Alai anggo angka baoa sian Juda marsilohot rohanasida di rajanasida, olat ni Jordan sahat tu Jerusalem.\n20:3 Alai dung sahat si Daud tu jabuna di Jerusalem, dibuat rajai ma na sampulu parompuan, angka na tininggalhonna na jolo mangaramoti bagas i, dibahen ma nasida tu bagas parjagaan, jala diparmudu nasida, alai ndang be ditopot nasida; jadi tarhurung ma nasida disi sahat ro di ari hamamatenasida, hira parompuan na mabalu nasida saleleng mangolu.\n20:4 Dung i didok rajai ma tu si Amasa: Martingting ma ho papungu halak Juda tu lambungku di bagasan tolu ari on, ho pe ingkon mangulahi jongjong dison.\n20:5 Jadi laho ma si Amasa martingting papungu Juda, hape mangerngerhu ibana, pola salpu tingki na tiniti tu ibana.\n20:6 Dung i ninna si Daud ma tu si Abisai: Ra tung gumodang jea tu hita bahenon ni si Seba, anak ni si Bikri, sian na binahen ni si Absalom. Antong ho ma mangarahon angka naposo ni tuanmu, jala eahi ibana, asa unang sanga dapotsa huta angka na gonting, gabe tarholip sian matanta.\n20:7 Jadi borhat ma angka parangan ni si Joab mangeahi ibana ro di hupas dohot rundo, ro di sude ulubalang; borhat be nasida sian Jerusalem mangeahi si Seba, anak ni si Bikri.\n20:8 Alai dung sahat nasida tu batu na bolon mardonokkon Gibeon, ro ma si Amasa manjumpangkon nasida. Ia si Joab marpangkean baju parmusu, alit tusi hohos ni podang na gampit di gontingna di bagasan sarungna, hape peut do i gabe mumpat podang i.\n20:9 Dung i ninna si Joab ma tu si Amasa: Beha sonang do ho, ale anggia? Laos disoro tangan siamun ni si Joab do janggut ni si Amasa mangondam mangumma ibana.\n20:10 Alai ndang marjaga si Amasa di podang na di tangan hambirang ni si Joab, gabe ditihamhon ma i tu butuhana, pola use raoanna tu tano, ndang pola dipaduahali maniham ai nunga mate ibana. Alai anggo si Joab dohot si Abisai anggina i mangeahi si Seba, anak ni si Bikri.\n20:11 Dung i sulon ma sada baoa sian angka naposo ni si Joab jongjong di lambungna, ninna ma: Manang ise na holong roha mida si Joab, jala manang ise na marraja tu si Daud, diihuthon ma tu si Joab.\n20:12 Alai marguluhon mudarna anggo si Amasa di tongatonga ni dalan na bolon. Jadi dung diida baoa i sulon sude na torop i disi, gabe disarat ma si Amasa sian dalan na bolon tu ladang, jala di tinggangkon ulos tu ibana ala diida ganup na ro jongjong di lambungna.\n20:13 Jadi dung dipaholang ibana sian dalan na bolon, mamolus ma sude baoa mangihuthon si Joab laho mangalele si Seba, anak ni si Bikri.\n20:14 Jadi dibolus ibana ma sude marga ni Israel sahat tu huta Abel dohot Abel Betmaaka ro di sandok Bikri. Jadi lam torop nasida marpungu huhut mangihuthon ibana.\n20:15 Jadi ro ma nasida martungkum ibana di huta Abel dohot Maaka. Dibahen nasida huhut hubu humaliang huta i, dionjar ma i sahat ro di parik. Dung i martahop ma sandok na torop i, angka na niuluhon ni si Joab, naeng manggargari parik i.\n20:16 Jadi joujou ma sada parompuan na bisuk sian huta i: Ua tangihon hamu ma hatangkon jala pasahat hamu tu si Joab: Pajonok ma tuson, adong dohononku tu ho.\n20:17 Jadi dung jumonok ibana tu nasida, didok parompuan i ma: Atehe ho do si Joab? Ahu ma tutu, ninna. Dung i ninna nasida ma tu ibana: Sai tangihon ma pangkataion ni naposom boruboru! Hubege do, ninna ibana.\n20:18 Dung i ninna parompuan i ma muse: Ianggo di na robi somal didok halak songon on: Ingkon marpanungkun jolo di Abel, jadi pul ma tahi.\n20:19 Ahu do sada huta parsindak, pamonari di Israel, hape ditahi roham naeng mangago sada huta sabungan di Israel? Boasa ma tung bondutonmu partohapan ni Jahowa?\n20:20 Dung i ninna si Joab ma mangalusi: Dao ma i, dao ma i tahe sian ahu anggo tung ahu mamondut manang mangago!\n20:21 Ndang songon i pangalahona, adong do tahe sada baoa sian tor Epraim, na margoar si Seba, anak ni si Bikri, manggunturi ibana dompak raja Daud. Lehon hamu ibana sasadasa, asa muli ahu sian huta i. Jadi ninna parompuan i ma mandok si Joab: Ida ma, ingkon reongkononhon do uluna i tu ho tu bariba ni parik.\n20:22 Dung i masuk ma parompuan i tu parluhutan ni sandok situan na torop pajojorhon habisukonna. Jadi dilobong nasida ma ulu ni si Seba, anak ni si Bikri, jala direongkon tu si Joab. Dung i didokkon ma paluon sarune gabe marserak ma nasida sian huta i, ganup mulak tu undungundungna be. Alai anggo si Joab mulak tu Jerusalem manopot rajai.\n20:23 Jadi si Joab ma partogi ni sandok parangan ni Israel, jala si Benaia, anak ni si Joiada mandur ni angka hupas dohot rundo.\n20:24 Ia si Adoniram mandur ni angka parhuli, jala si Josapat, anak ni si Ahilud do panuturi.\n20:25 Ia si Sepa juaratulis, jala si Sadok dohot si Abiatar malim.\n20:26 Angkup ni si Ira, halak Jair i, panuturi haposan ni si Daud.


5 Bengkel Mobil Daihatsu di Pontianak 2022\njl. arteri supadio no. 70, kubu raya, kalimantan barat


III MUSA 15 - BIBLE & BUKU ENDE ONLINE\n15:1 Dung i ro ma hata ni Jahowa tu si Musa dohot tu si Aron songon on:\n15:2 Hatahon hamu ma tu halak Israel songon on: Molo somal marnipinipi daging ni sada baoa, gabe ramun ibana binahen ni parnipinipionna.\n15:3 Jala ondo haramunonna binahen ni parnipinipionna: Molo sai mabaor bonina sian dagingna binahen ni parnipinipionna, manang poltong pe dagingna binahen ni parnipinipionna, tong do gabe haramunonna.\n15:4 Nasa lage na pinodoman ni halak na somal marnipinipi ramun do i, ro di nasa ugasan na hinundulanna i ingkon ramun do i.\n15:5 Jala manang ise na manjama lagena, ingkon sunsionna do angka ulosna jala tangkas ibana maridi di bagasan aek, jala ingkon ramun ibana sahat ro di bodari.\n15:6 Jala manang ise na hundul tu ugasan naung hinundulan ni halak na somal marnipinipi, ingkon sunsionna do angka ulosna jala tangkas ibana maridi di bagasan aek, jala ingkon ramun ibana sahat ro di bodari.\n15:7 Jala manang ise na manjama daging ni halak na somal marnipinipi i, ingkon sunsionna ulosna jala tangkas ibana maridi di bagasan aek jala ingkon ramun ibana sahat ro di bodari.\n15:8 Tung sura dais tijur ni halak na somal marnipinipi tu sada halak na ias, ingkon sunsionna do angka ulosna jala tangkas maridi di bagasan aek, jala ingkon ramun sahat ro di bodari.\n15:9 Tole palano naung dung hinundulan ni halak na somal marnipinipi, ingkon ramun do i.\n15:10 Jala manang ise na manjama manang aha naung dung pinangkena i, ingkon ramun do ibana sahat ro di bodari; jala manang ise na mamboan ugasan sisongon i, ingkon sunsionna angka ulosna jala tangkas ibana maridi di bagasan aek, jala ingkon ramun ibana sahat ro di bodari.\n15:11 Jala manang ise na jinama ni halak na somal marnipinipi i, so jolo marburi tanganna di bagasan aek, ingkon sunsionna do angka ulosna jala tangkas ibana maridi di bagasan aek, jala ingkon ramun ibana sahat ro di bodari.\n15:12 Jala tung sura dijama halak na somal marnipinipi sada guriguri sian tano, ingkon taporon do i; alai anggo nasa guriguri sian hau ingkon burion do i di bagasan aek.\n15:13 Jala tung sura malum parnipinipionna hilalaon ni jolma na somal marnipinipi i, ingkon bilanganna pitu ari sahat ro di ari pangurasanna, jala ingkon sunsionna angka ulosna jala tangkas dagingna maridi di bagasan aek mual, asa ias ibana.\n15:14 Tole paualuarihon, ingkon buatonna ma dua anduhur tabu manang dua anak ni darapati, ingkon boanonna do i tu adopan ni Jahowa, tu jolo pintu ni undungundung parluhutan, jala lehononna do i tu malim.\n15:15 Dung i pelehonon ni malim ma i, na sada bahen pelean pardosaan, na sadanari bahen pelean situtungon; ingkon malim i mambahen pardenggananna di adopan ni Jahowa ala parnipinipionna i.\n15:16 Tung sura sabur boni ni sada baoa, ingkon didionna sandok dagingna di bagasan aek, jala ramun ibana sahat ro di bodari.\n15:17 Jala nasa ulos dohot nasa hulingkuling na sap bonina i, ingkon sunsionna do i di bagasan aek jala ramun ibana sahat ro di bodari.\n15:18 Jala tung sura modom sada parompuan di lambung ni sada baoa pola sabur bonina, ingkon rap maridi nasida di bagasan aek, jala ramun nasida sahat ro di bodari.\n15:19 Tung sura sada parompuan marsahithon pantang ni abitna ingkon pulik ibana pitu ari lelengna di bagasan haramunonna; jala manang ise na manjama ibana, ingkon ramun ibana sahat ro di bodari.\n15:20 Jala nasa ugasan hapeahanna i saleleng pulik nasida, ramun do i; nasa ugasan hinundulanna pe ramun do.\n15:21 Jala manang ise na manjama lagena i, ingkon sunsionna do angka ulosna jala tangkas ibana maridi di bagasan aek, jala ramun ibana sahat ro di bodari.\n15:22 Jala manang ise na manjama ugasan naung hinundulanna i, ingkon sunsionna angka ulosna jala tangkas ibana maridi di bagasan aek, jala ramun ibana sahat ro di bodari.\n15:23 Jala tung sura adong manang aha peak di atas lagena manang di ugasan naung hinundulanna i, manang ise na manjama ugasan i, ingkon ramun ibana sahat ro di bodari.\n15:24 Jala tung sura modom sada baoa rap dohot nasida, gabe dais haramunonna tu baoa i, ingkon pitu ari lelengna ibana ramun, jala ramun sandok lage hapeahanna i.\n15:25 Jala tung sura nania leleng sada parompuan marsahithon pantang ni abitna, ndada holan di tingki haramunonna hian, manang lumeleng masa haramunonna sian pantang ni abitna hasomalanna hian, ingkon ramun nasida suang songon di tingki haramunon hasomalanna hian.\n15:26 Sandok lage hapeahanna i saleleng haroro ni darona i, ingkon suang songon lage haramunonna hian; jala saluhut ugasan hinundulanna i, ingkon ramun do i suang songon haramunon hasomalanna hian.\n15:27 Jala manang ise na manjama angka i ingkon ramun ibana; dibahen i ingkon sunsionna angka ulosna, jala tangkas ibana maridi di bagasan aek, jala ingkon ramun ibana sahat ro di bodari.\n15:28 Jala tung sura malum haramunonna i hilalaonna, ingkon bilanganna dope pitu ari, salpu ni pe asa ias nasida.\n15:29 Tole paualuarihon, ingkon buatonna dua anduhur tabu manang dua anak ni darapati, laos boanonna ma i tu malim tu jolo pintu ni undungundung parluhutan i.\n15:30 Dung i pelehonon ni malim i ma na sada bahen pelean pardosaan, jala na sadanari bahen pelean situtungon, jala malim i mambahen pardenggananna di adopan ni Jahowa, ala haramunon ni pantang ni abitna.\n15:31 Ingkon songon i paholangonmuna halak Israel sian haramunonnasida i, asa unang mate nasida di bagasan haramunonnasida i, molo tung diramuni nasida ingananku na di tongatonganasida i.\n15:32 I ma patik taringot tu halak na marnipinipi dohot taringot tu halak na sabur bonina, pola ramun ibana bahenon ni.\n15:33 Dohot taringot tu parompuan na marsahithon pantang ni abitna hian ro di baoa na marnipinipi taringot tu baoa tahe dohot taringot tu parompuan dohot taringot tu baoa na modom di lambung ni parompuan na ramun.


I SAMUEL 12 - BIBLE & BUKU ENDE ONLINE\n12:1 Dung i ninna si Samuel ma tu sandok Israel: Ida ma, nunga hutangihon soaramuna taringot tu saluhut na pinaboamuna tu ahu, jala nunga hupabangkit sada raja di hamu.\n12:2 On pe, ida ma, rajai ma manguluhon hamu; nunga sarimatua ianggo ahu jala ubanon, ia angka anakku, ida ma, di tongatongamuna do nasida, jala ahu manguluhon hamu sian sidakdanakonku rasirasa sadarion.\n12:3 Ida ma, dison do ahu, maralus ma hamu dompak ahu di adopan ni Jahowa dohot di adopan ni raja naung miniahanna: Tung dung ma hubuat lombu ni manang ise, manang halodena, tung dung ma hurupa manang ise, manang hubahen gogo tu manang ise, manang manjalo sisip ahu sian tangan ni manang ise, tung hupapitpit matangku mida ibana? Asa hupasuang nuaeng tu hamu.\n12:4 Dung i ninna nasida ma: Ndang dung mambahen gogo ho tu hami, jala ndang dung dirupa ho hami, jala ndang dung manjalo agia aha ho sian tangan ni manang ise.\n12:5 Jadi ninna si Samuel ma tu nasida: Ingkon Jahowa ma sitindangi dompak hamu sadarion, sitindangi dohot raja naung miniahanna, paboa na soadong jumpang hamu agia aha di bagasan tanganku! Sitindangi ma tutu, ninna bangso i.\n12:6 Dung i ninna si Samuel ma tu bangso i: Jahowa tongon naung pabangkit si Musa dohot si Aron, jala naung manogihon ompumuna ruar sian tano Misir.\n12:7 Antong pajonok hamu ma jongjong tuson, asa hupasingot hamu di jolo di Jahowa taringot tu saluhut denggan basa ni Jahowa angka na binahenna tu hamu dohot tu ompumuna i.\n12:8 Dung sahat si Jakkob tu Misir, mangangguhi ma angka ompumuna tu Jahowa, gabe disuru Jahowa ma si Musa dohot si Aron, asa ditogihon nasida ompumuna i ruar sian Misir, jala dipahundul nasida di inganan on.\n12:9 Alai dung dihalupahon nasida Jahowa, Debatanasida i, gabe dipasahat Ibana nasida tu tangan ni si Sisera, partogi ni parangan di Hazor, dohot tu tangan ni halak Palistim, dohot tu tangan ni raja sian Moab, angka na marmusu dompak nasida.\n12:10 Jadi mangangguhi ma nasida tu Jahowa, angka ninna do: Nunga mardosa hami, tung hutadingkon hami Jahowa, jala huoloi hami angka Baal dohot Astarot; on pe sai palua ma hami sian tangan ni musunami, asa huoloi hami Ho.\n12:11 Jadi disuru Jahowa ma si Jerubbaal dohot si Bedan dohot si Jepta dohot si Samuel, asa dipalua hamu sian tangan ni musumuna i humaliang, asa sonang hamu maringan.\n12:12 Alai dung diida hamu si Nahas, raja ni halak Amon ro mangalo hamu, gabe didok hamu tu ahu: Ndada ho, ingkon adong raja sada mangarajai hami, hape Jahowa, Debatamuna do nian Rajamuna i.\n12:13 On pe, ida ma, indi raja na pinillitmuna i, na pinangidomuna i, jala ida ma, nunga dilehon Jahowa raja sada tu hamu.\n12:14 Molo dihabiari hamu Jahowa, jala dioloi hamu Ibana, jala ditangihon hamu soarana, jala ndang dialo hamu hata ni Jahowa, jala rap nang hamu, nang raja na mangarajai hamu mangihuthon tu Jahowa Debatamuna i, jadi dongananna ma hamu.\n12:15 Alai molo so ditangihon hamu soara ni Jahowa, jala dipaaloalo hamu hata ni Jahowa, jadi tangan ni Jahowa ma mangalo hamu, songon naung nialona angka ompumuna i.\n12:16 Antong pajonok hamu ma jongjong tuson, jala ida hamu ma hata na balga on, sibahenon ni Jahowa di adopanmuna.\n12:17 Nda masa do nuaeng gotilon eme? Joujou ma ahu annon tu Jahowa gabe paroonna ma ronggur dohot udan, asa tung ditanda jala diida hamu godang ni hajahatonmuna, naung binahenmuna di adopan ni Jahowa, laho mangido raja sada di hamu.\n12:18 Jadi joujou ma si Samuel tu Jahowa, gabe diparo Jahowa ma ronggur dohot udan sadarina i. Jadi mabiar situtu ma sandok bangso i mida Jahowa dohot mida si Samuel.\n12:19 Dung i ninna sandok bangso i ma tu si Samuel: Sai tangiangkon ma angka naposomon tu Jahowa Debatam, asa unang mate hami, ai hutambai hami do tu saluhut dosanami na sai laon hajahaton on na mangido di hami sada raja.\n12:20 Jadi ninna si Samuel ma tu bangso i: Unang hamu mabiar! Nunga tutu dibahen hamu saluhut hajahaton on, asal unang manimbil hamu sian Jahowa, sai oloi hamu ma Jahowa sian nasa rohamuna.\n12:21 Jala unang manimbil hamu mangihuthon tu na so marguna, na so tarbahen mangurupi manang paluahon hamu, ai tung na so marguna do angka ajiajian.\n12:22 Ai ndang tagamon tadingkonon ni Jahowa bangsona ala ni Goarna na timbul i, dung sapala dihalomohon Jahowa mambahen hamu gabe bangsona.\n12:23 Ahu pe antong, dao ma i sian ahu, tung mardosa dompak Jahowa, tung mansohot tumangiangkon hamu, sai podahononku do tu hamu dalan na denggan dohot na tigor i.\n12:24 Asal dihabiari hamu Jahowa, jala dioloi hamu Ibana di bagasan hasintongan sian nasa rohamuna; ai ida hamu ma godangna i naung binahenna tu hamu.\n12:25 Alai molo didatdati hamu mambahen na jat, rendep ma nang hamu, nang rajamuna i bahenonna.


Lukas 22 | Bibel online |Terjemahan Dunia Baru\nAngka malim marsangkap laho mambunu Jesus (1-6)\nParadehon tu Paska na parpudi (7-13)\nParenta taringot tu Borngin Parningotan Hamamate ni Kristus (14-20)\n“Na manjehehon ahu, rap do dohot ahu di meja on” (21-23)\nParsoalan taringot tu ise na umsangap (24-27)\nParjanjian ni Jesus taringot tu harajaon (28-30)\nSurirang taringot tu si Petrus na so mangakkui Jesus (31-34)\nMamboan na dihaporluhon, dua podang (35-38)\nJesus martangiang di Dolok Jetun (39-46)\nJesus ditangkup (47-53)\nNdang diakkui si Petrus Jesus (54-62)\nDirehe-rehei Jesus (63-65)\nDiadili di jolo ni Sanhedrin (66-71)\n22 Nunga jonok Perayaan Roti na So Marragi na digoari Paska. 2 Dilului angka malim kepala* dohot angka siboto surat ma dalan laho manangkup Jesus, ai mabiar do nasida tu angka halak. 3 Dung i dirajai Sibolis ma roha ni si Judas na digoari Iskariot, sahalak sian apostel na 12 i. 4 Didapothon ibana ma angka malim kepala* dohot angka kepala ni bagas joro laho mangkatai manang na songon dia pasahathon Jesus tu nasida. 5 Las ma roha ni nasida mambege i, jala dos ma roha ni nasida laho mangalehon hepeng perak tu ibana. 6 Dioloi si Judas ma i jala mulai sian i dilului ibana ma tingki na denggan laho manjehehon Jesus tu nasida sian na so pamotoan ni natorop i. 7 Jumpang ma ari Perayaan Roti Na So Marragi, ingkon dipelehon do pelean Paska di tingki i. 8 Disuru Jesus ma si Petrus dohot si Johannes, ninna ma, “Laho ma hamu jala parade hamu ma sipanganon Paska tu hita.” 9 Disungkun nasida ma ibana, “Didia do dipangido roham i paradeonnami?” 10 Didok Jesus ma tu nasida, “Tingki masuk hamu tu kota, jumpangmuna ma disi sahalak baoa na mamboan gunsi inganan ni aek. Ihuthon ma ibana tu jabu na dia pe ibana masuk. 11 Dung i dok ma tu nampuna jabu i, ‘Didok Guru i, “Dia do kamar inganan di ahu asa mangan Paska ahu rap dohot siseanku?”’ 12 Patuduhononna ma tu hamu kamar parginjang na bidang naung diatur laho pangkeonta. Disi ma parade hamu.” 13 Laho ma nasida jala dapot ni nasida do songon na nidok ni Jesus. Dung i, diparade nasida ma na porlu tu Paska. 14 Dung dapot tingkina, rap mangan ma Jesus dohot angka apostelna. 15 Dung i didok ibana ma tu nasida, “Nunga maima-ima rohangku laho mangan Paska rap dohot hamu andorang so marsitaonon ahu. 16 Ai hudok ma tu hamu, ndang na panganonku be i sahat tu na saut sudena i di Harajaon ni Debata.” 17 Dung dijalo ibana panginuman i, didok ma mauliate tu Debata jala ninna ma, “Buat ma on jala ganup ma hamu manginum sian on. 18 Ai hudok ma tu hamu, sian saonari ndang inumonku be anggur sahat tu na ro Harajaon ni Debata.” 19 Dung i dibuat Jesus ma roti, didok ma mauliate tu Debata, diponggoli ma i jala diparlehon tu nasida. Ninna ma, “On manggombarhon dagingku, na nilehon humongkop hamu. Tongtong ma ulahon on bahen parningotan di ahu.” 20 Songon i ma muse dibahen ibana tu panginuman i. Dung sae nasida mangan, ninna ma, “Panginuman on, i ma parjanjian na imbaru na hot marhite mudarhu na durus humongkop hamu. 21 “Alai na manjehehon ahu, rap do dohot ahu di meja on. 22 Tutu, laho mate do nian Anak ni jolma i songon naung ditontuhon, alai nang pe songon i marjea ma halak na manjehehon ibana!” 23 Dung i masisungkunan ma nasida, manang ise do sian nasida na mangulahon i. 24 Alai, tubu ma parsoalan di tonga-tonga ni nasida taringot tu manang ise na umsangap. 25 Gabe didok Jesus ma tu nasida, “Raja ni angka bangso mamarenta do tu rayatna jala manang ise na mangarajai, ditanda do nasida sibahen na denggan tu na asing. 26 Alai unang ma songon i anggo hamu. Manang ise na umbalga di tonga-tongamuna naeng ma gabe songon na umposo, jala manang ise na naeng manguluhon di tonga-tongamuna, naeng ma gabe songon parhobas. 27 Dia do na umbalga, halak na mangan do manang na marhobas? Nda na mangan i do? Alai songon sahalak parhobas do ahu di tonga-tongamuna. 28 “Hamu do na sai tongtong rap dohot ahu tingki tarunjun ahu. 29 Dung i, bahenonku ma parjanjian rap dohot hamu taringot tu harajaon songon parjanjian na binahen ni Damang tu ahu. 30 Asa boi hamu mangan dohot minum di mejangku di Harajaonki jala hundul di habangsa laho manguhumi halak Israel na 12 marga i. 31 “Simon, Simon, ida ma! Dipangido Sibolis i do asa dipiari hamu songon gandum. 32 Alai, nunga hubahen pangidoanku tu Debata taringot tu ho asa unang mago haporseaonmu. Dung mulak ho, patogu ma angka haha anggim.” 33 Dung i didok si Petrus ma tu Jesus, “Tuan, rade do ahu dipenjara jala mate rap dohot ho.” 34 Alai ninna Jesus ma, “Hudok ma tu ho Petrus, ndang martahuak dope manuk sadari on nunga tolu hali dohononmu na so ditanda ho ahu.” 35 Didok Jesus ma muse tu nasida, “Tingki husuru hamu laho so pola mamboan inganan ni hepeng, inganan ni sipanganon dohot sipatu, hurangan do hamu?” Dialusi nasida ma, “Ndang!” 36 Dung i didok ibana ma tu nasida, “Alai saonari, manang ise nampuna inganan ni hepeng manang inganan ni sipanganon, diboan ma. Manang ise na so adong podangna, digadis ma baju luarna laho manuhor podang. 37 Hudok ma tu hamu ingkon saut do na tarsurat taringot tu ahu na mandok, ‘Dietong do ibana parjahat.’ Ai na tarsurat taringot tu ahu, masa do i nuaeng.” 38 Dung i didok nasida ma, “Tuan, adong do dison dua podang.” Didok Jesus ma tu nasida, “Antong nunga sae be i.” 39 Dung i kaluar ma Jesus sian i. Songon na somal, laho ma ibana tu Dolok Jetun jala dohot do angka siseanna mangihuthon ibana. 40 Dung sahat disi didok Jesus ma tu nasida, “Tongtong ma hamu martangiang asa unang tarela-ela hamu mangulahon dosa.” 41 Dung i, laho ma ibana pulik sian nasida hira-hira tuk dangguron batu daona. Marsinggang ma ibana jala martangiang. 42 Ninna ma, “Amang, molo olo Ho, salpuhon ma panginuman on sian ahu. Alai unang ma lomo ni rohangku, lomo ni roham ma na saut.” 43 Dung i, ro ma sada suru-suruan sian banua ginjang jala dipatogu ma ibana. 44 Alai marsak situtu do ibana. Alani i, lam gomos ma ibana martangiang, pola songon mudar hodokna manetek tu tano. 45 Dung sae ibana martangiang, didapothon ma angka sisean i. Alai tarpodom do nasida didapot, ai loja do nasida alani arsak ni roha nasida. 46 Didok Jesus ma tu nasida, “Boasa modom hamu? Dungo ma hamu jala tongtong ma martangiang, asa unang tarela-ela hamu mangulahon dosa.” 47 Tingki mangkatai dope Jesus, ro ma sapunguan halak. Si Judas sahalak sian 12 apostel i do na mamimpin nasida. Didapothon ma Jesus jala diumma. 48 Alai ninna Jesus ma tu ibana, “Umma-umma do hape dibahen ho manjehehon Anak ni jolma i Judas?” 49 Tingki diboto na di lambung ni Jesus aha na laho masa, didok nasida ma, “Tuan, hualo hami ma nasida dohot podang on?” 50 Adong ma sahalak sian nasida mangaroro hatoban ni sintua ni malim jala ditallik ma pinggol siamunna. 51 Alai didok Jesus ma, “Sae ma i!” Dijama Jesus ma pinggolna i jala dipamalum ma ibana. 52 Dung i didok Jesus ma tu angka malim kepala,* tu angka kepala ni bagas joro dohot tu angka pangituai na laho manangkup ibana, “Na dirimpu hamu do ahu pangarampok umbahen diboan hamu podang dohot antuk-antuk laho manangkup ahu? 53 Ganup ari do ahu rap dohot hamu di bagas joro, ndang ditangkup hamu ahu. Alai on ma tingkina di hamu jala on ma huaso ni haholomon i.” 54 Dung i, ditangkup nasida ma Jesus jala diboan ma ibana tu jabu ni sintua ni malim. Alai diihuthon si Petrus do ibana sian na dao. 55 Di tonga-tonga ni alaman i dipagalak do api jala hundul ma angka halak disi. Hundul do nang si Petrus rap dohot nasida. 56 Alai, diida sahalak hatoban borua ma si Petrus hundul jonok tu api i. Dipanotnoti ma ibana jala ninna ma, “Dohot do baoa on raphon ibana.” 57 Alai margabus do si Petrus, ninna ma, “Ndang hutanda ibana.” 58 Ndang sadia leleng, diida na asing ma ibana jala ninna ma, “Ho pe, dohot do ho sahalak sian nasida.” Alai ninna si Petrus ma, “Ndang ahu i.” 59 Dung hira-hira sajom, ro ma halak na asing jala tangkas ma didok, “Toho, dohot do baoa on raphon ibana, ai halak Galilea do baoa on!” 60 Alai didok si Petrus ma, “Ndang huantusi manang aha na nidokmi.” Tingki na mangkatai i dope ibana, pintor martahuak ma manuk. 61 Diida Tuan i ma dompak si Petrus. Diingot si Petrus ma hata ni Tuan na mandok, “Andorang so martahuak dope manuk sadari on nunga tolu hali dohononmu na so ditanda ho ahu.” 62 Dung i laho ma ibana tu luar jala tumatangis situtu. 63 Alai direhe-rehei jala dipungkuli angka panjaga i ma Jesus. 64 Ditutup nasida ma bohina jala sai didok nasida ma, “Molo panurirang do ho, paboa ma tu hami ise na mamungkul ho!” 65 Jala godang dope angka na asing didok nasida mangaleai ibana. 66 Dung torang ari, marpungu ma angka pangituai ni bangso i, angka malim kepala,* dohot angka siboto surat. Diboan nasida ma Jesus tu inganan ni Sanhedrin* jala ninna ma, 67 “Molo na tutu do ho Kristus, paboa ma tu hami.” Alai ninna Jesus ma tu nasida, “Nang pe hupaboa tu hamu, tong do ndang porsea hamu. 68 Jala molo husungkun pe hamu, ndang na alusanmuna ahu. 69 Alai mulai sian tingki on, hundul ma Anak ni jolma i di siamun ni Debata na marhuaso i.” 70 Dung i sude ma nasida manungkun, “Antong, Anak ni Debata do ho?” Didok Jesus ma tu nasida, “Tutu, songon na nidokmuna i ma.” 71 Didok nasida ma, “Boasa pola luluanta be angka saksi? Ai nunga tabege sian pamanganna sandiri.”


MATEUS 13 - BIBLE & BUKU ENDE ONLINE\n13:1 Di na sadari ruar ma Jesus sian bagas i, laho hundul tu pasir ni tao.\n13:2 Jadi marpungu ma torop halak tu jolona, gabe dipanaek Ibana ma sada parau laho hundul tusi, jala sude natorop i jongjong do di pasir i.\n13:3 Dung i godang ma dihatahon tu nasida, huhut pangke umpama, ninna ma: Na laho tu balian do sahalak panabur laho manabur.\n13:4 Jadi di na manabur i ibana, adong ma boni i deba na mamiltik tu dalan, dung i ro ma angka pidong mamarguti.\n13:5 Alai anggo na deba, tu tano na batu on do madabu, di na so sadia hapal tano, jadi tibu ma tubu, dibahen na so bagas tano disi.\n13:6 Alai di na lam timbo mata ni ari, rahar ma; gabe mate, ala so marurat.\n13:7 Anggo na deba, tu parsihupian do madabu, laos tubu do angka sihupi i, gabe dipisati ma eme i.\n13:8 Alai na deba nari, tu tano na denggan i do madabu, gabe saut ma marparbue, saratus lompit do na deba, onompulu lompit do na deba, jala tolupulu lompit do na deba.\n13:9 Hamu angka na marpinggol, pinggol hamu ma i!\n13:10 Dung i didapothon angka siseanna ma Ibana mandok: Boasa marumpama Ho marjamita tu nasida?\n13:11 Alai ninna ma mangalusi nasida. Ala ni on do: Sibasabasa do i tu hamu, umbahen na ditanda hamu angka hasimoon ni harajaon banua ginjang i; alai ndang dibasabasahon i anggo tu nasida.\n13:12 Ai tu ganup paradongan lehonon do jala pasuksuhon. Alai buaton ma sian na so paradongan na adong di ibana hian.\n13:13 I do alana, umbahen na marumpama Ahu manjamitai nasida, ai marnida nasida, so haru diida, jala marbinege nasida, so haru dibege, jala ndang diantusi.\n13:14 Asa naung jumpang ma di nasida na sinurirangkon ni si Jesaya na mandok: “Begeon ni sipareonmuna do i nian, matua so antusanmuna; simalolongmuna do marnidasa nian, matua so tandaonmuna.\n13:15 Naung tangkang do roha ni bangso on jala maingol do pinggolna, dipapitpit do matana, asa unang marnida simalolongna, unang marbinege sipareonna, jala unang mangantusi rohana, asa unang mulak jala unang malum nasida bahenonku.”\n13:16 Alai martua do simalolongmuna ala marnida, dohot sipareonmuna ala marbinege!\n13:17 Ai na tutu do na hudok on tu hamu: Torop do angka panurirang dohot angka partigor, angka na masihol naeng idaonna nian naung niidamuna, hape ndang diida, jala naeng begeonna nian naung binegemuna, hape ndang dibege.\n13:18 Onpe, tangihon hamu ma umpama taringot tu panabur i!\n13:19 Tu ganup na umbege hata Harajaon i, anggo so diantusi, ro do parjahat i, mangarampasi na sinaburhon tu rohana i. I ma na sinaburhon tu dalan i.\n13:20 Alai na sinaburhon tu na batu on, i ma na umbege hata i, gabe manigor las ma rohana manjangkon.\n13:21 Alai ndang marurat di bagasan rohana; parsatongkinan do ibana, ai pintor targasip do rohana, di na songgop haporsuhon manang pangaleleon siala Hata i.\n13:22 Alai anggo na sinaburhon tu parsihupian i, i ma na umbege hata i, gabe pangkolsohonna di angka na di hasiangan on dohot hamoraon sipangansi i do mamisati hata i, jadi ndang saut marparbue.\n13:23 Alai anggo na sinaburhon tu tano na denggan, i do na umbege hata i jala diantusi, laos i do na saut marparbue. Ia parbuena: Saratus lompit do na deba, onompulu lompit do na deba, tolupulu lompit anggo na deba.\n13:24 Dung i umpama na asing ma dipatubegehon tu nasida, ninna ma: Tudos do harajaon banua ginjang i tu sada halak na manaburhon boni na denggan tu haumana.\n13:25 Alai di na modom halak, ro ma musuna, manaburhon simaremeeme, tu holangholang ni eme i, laos laho sian i.\n13:26 Alai dung marbuhu tano jala martahi boltokon eme i, tanda ma dohot simaremeeme i.\n13:27 Jala ditopot angka naposo ma parhauma i, ninna ma: Rajanami, nda boni na denggan do na disaburhon ho tu haumami? Sian dia do simaremeeme i?\n13:28 Alai didok ma tu nasida: Musu i do mambahen i. Dung i didok angka naposo i ma tu ibana: Denggan do di roham, hami laho palunggukkon?\n13:29 Dung i ninna ma: Ndangana, so tung dohot eme i dibutbuti hamu, laho palunggukkon simaremeeme i.\n13:30 Pasombu hamu ma i rap magodang paima gotilon; dung i dohononku ma di masa ni gotilon i tu angka panabi: Jumolo ma palunggukkon hamu simaremeeme i, dung i rahuti hamu ma sasambobok asa tinutung; alai anggo eme i, papungu hamu ma tu sopongku!\n13:31 Dung i didok ma umpama na asing tu nasida: Tudos do harajaon banua ginjang i tu batu ni siarum, na binuat ni sada halak laho manaburhon tu porlakna.\n13:32 I do sada na ummetmet sian nasa ragam ni boni; alai dung tubu, gabe umbalga do i sian nasa ingkau rata, pola hira hau do, jala ro do angka pidong na martongatonga langit marasar tu rantingna.\n13:33 Dung i umpama na asing muse dihatahon tu natorop: Tudos do harajaon banua ginjang i tu itak naung niasoman, na binuat ni sahalak inaina, laho pasaorhon tu itak tolu ampang, paima asom saluhutna.\n13:34 Saluhutna i dihatahon Jesus marhite sian umpama tu natorop; ndang na mangkatai Ibana tu nasida, anggo so marhite sian umpama,\n13:35 asa jumpang hinatahon ni panurirang i na mandok: “Huungkap pe pamanganku mangkatahon umpama, hurungkari pe na buni sian mula ni portibi on.”\n13:36 Dung i dipamuli ma natorop i. Jala dung sahat Ibana tu jabu, didapothon angka siseanna ma Ibana mandok: Patorang ma tu hami umpama taringot tu simaremeeme na di hauma i!\n13:37 Dung i ninna ma mangalusi nasida: Anak ni jolma i do manaburhon boni na denggan i.\n13:38 Portibi on do ia panaburan i; ianggo boni na denggan, i do angka anak harajaon i; alai anggo simaremeeme, angka anak ni parjahat do i.\n13:39 Sibolis i do musu i na manaburhonsa. Ajal ni hasiangan on do ia ari gotilon; angka surusuruan ni Debata do panggotil i.\n13:40 Asa songon na pinalunggukna i simaremeeme i jala ditutung tu api, songon i do masa sogot di ajal ni hasiangan on:\n13:41 Ai suruon ni Anak ni jolma i do angka surusuruanna papungupunguhon saluhut sipanggasipi dohot siulahon na so uhum sian harajaonna i.\n13:42 Dung i dabuonnasida ma angka i tu liang pamurunan i; disi ma masa angguhangguk dohot na patungoripon.\n13:43 Di ari i ma marsinondang angka partigor songon mata ni ari di harajaon ni Amanasida. Hamu angka na marpinggol, pinggol hamu ma i!\n13:44 Tudos do harajaon banua ginjang i tu arta na buni di sada ladang, gabe adong ma sahalak na jumpangan i jala dibunihon ma. Dung i laho ma ibana di las ni rohana i manggadisi nasa na di ibana, laos dituhor ma ladang i.\n13:45 Tudos do muse harajaon banua ginjang i tu sahalak partigatiga, na mangalului mutiha na arga.\n13:46 Jadi dung jumpangsa sada mutiha na arga situtu, laho ma ibana manggadisi nasa na di ibana, laos dituhor ma i.\n13:47 Tudos do muse harajaon banua ginjang i tu jala na sinampakkon tu laut, gabe marragamragam dapotsa.\n13:48 Jadi dung gok, ditait ma tu darat, dung i hundul ma nasida mamilliti na denggan, mandabuhonsa tu ingananna; alai dipambolongkon do anggo na so hasea.\n13:49 Songon i do masa sogot di ajal ni hasiangan on: Borhat do angka surusuruan i manirangkon angka parjahat sian tongatonga ni angka partigor.\n13:50 Dung i dabuonna ma nasida tu liang pamurunan i; disi ma masa angguhangguk dohot na patungoripon.\n13:51 Nunga diantusi hamu saluhutna i? Jadi didok nasida ma tu Ibana: Nunga.\n13:52 Gabe didok ma tu nasida: Onpe, ganup sibotosurat, naung mangguruhon ruhut ni harajaon banua ginjang i, tudos ma i tu sada na mora, na mangarungkari arta na imbaru dohot naung leleng sian na pineopna i.\n13:53 Jadi dung dipaujung Jesus angka umpama ondeng, laho ma Ibana sian i.\n13:54 Jadi sahat ma Ibana tu huta hagodanganna, jala diajari ma nasida di parguruannasida, pola tarhalomong nasida, angka ninna ma: Sian dia ma dapot Halak on hapistaran dohot ulaon hagogoon sisongon i?\n13:55 Nda Ibana anak ni tukang i? Nda si Maria do goar ni inana i, jala angka anggina do si Jakobus, Josep, Simon dohot Judas?\n13:56 Nda di hita on sude angka ibotona i? Sian dia do dapot Ibana sudena i?\n13:57 Jadi targasip ma nasida mida Ibana. Alai ninna Jesus ma mandok nasida: Tung na so adong do hasangapon ni panurirang anggo di huta hagodanganna dohot di jabuna.\n13:58 Gabe ndang haru piga ulaon hagogoon diula disi, ala na so porsea i nasida.


02 II Musa | Alkitab TOBA\nCategory Archives: 02 II Musa\n3:1 Alai diparmahan si Musa do birubiru ni si Jetro, simatuana i, malim di Midian, jala diadu angka birubiru i salpu halongonan i, sahat ro di dolok ni Debata, i ma dolok Horeb.\n3:2 Dung i diida ma suruan ni Jahowa di bagasan api na marnalanala di tongatonga ni ramba. Dung i dibereng ma, jadi diida marsigorgor api di bagasan ramba i, alai ndang olo suda ramba i dipangan.\n3:3 Jadi ninna si Musa ma: Ua laho ma ahu jumonok tahe, asa huida halongangan bolon on, ala ni aha umbahen so mosok ramba i.\n3:4 Alai dung diida Jahowa ibana ro naeng manilik, joujou ma Debata sian tongatonga ni ramba i, ninna ma mandok ibana: Jo Musa, Musa! Dison do ahu, ninna.\n3:5 Dung i ninna ma: Unang jumonok ho tuson, tanggali ma sipatum sian patmu, ai tano na badia do hajongjonganmon.\n3:6 Dung i ninna muse: Ahu do Debata ni ompum, Debata ni si Abraham, Debata ni si Isak dohot Debata ni si Jakkob. Jadi dihungkupi si Musa ma bohina, ai mabiar do ibana mamereng Debata.\n3:7 Dung i ninna Jahowa ma: Nunga tangkas huida pardangolan ni bangsongku na di tano Misir i, jala nunga hutangihon angguhangguknasida i maradophon angka na pasosaksosak nasida; ai nunga huboto parniahapannasida i.\n3:8 Ala ni umbahen tuat Ahu paluahon nasida sian tangan ni halak Misir, jala paruarhon nasida sian tano on tu tano na denggan jala na lambas, tu tano habaoran ni susu dohot situak ni loba, tu tano inganan ni halak Kanaan dohot Het i dohot Amori dohot Perisi dohot Hevi dohot Jebusi.\n3:9 On pe, ida ma, nunga sahat angguhangguk ni halak Israel tu Ahu, nunga huida huhut pangarupaon, na binahen ni halak Misir tu nasida.\n3:10 On pe, laho ma ho, suruonku ma ho tumopot raja Firaun, asa di paruar ho bangsongku, halak Israel i sian Misir.\n3:11 Alai ninna si Musa ma mandok Debata: Ise ma ahu pola, tung dapothononku raja Firaun i, tung paruaronku halak Israel sian Misir?\n3:12 Alai ninna Ibana ma: Hudongani pe ho, jala on ma tandam paboa Ahu marsuru ho: Ia dung diparuar ho bangso i sian Misir, oloanmuna ma Debata di lambung dolok on.\n3:13 Dung i ninna si Musa ma mandok Debata: Ida ma, ia dung sahat ahu di halak Israel, jala hudok tu nasida: Debata ni ompumuna marsuru ahu tu hamu, gabe didok nasida maon tu ahu: Ise do goarna? Beha ma dohononku tu nasida?\n3:14 Dung i ninna Debata ma tu si Musa: Ahu nuaeng Ahu sogot. Dung i ninna muse: Songon on do dohononmu tu halak Israel: Jahowa marsuru ahu tu hamu.\n3:15 Angkup ni didok Debata tu si Musa: Songon on do dohononmu tu halak Israel: Jahowa, Debata ni ompumuna, Debata ni si Abraham, Debata ni si Isak dohot Debata ni si Jakkob marsuru ahu tu hamu; i do goarhu ro di salelenglelengna jala goar parningotan di Ahu marsundutsundut.\n3:16 Laho ma ho, paluhut ma angka sintua ni Israel, jala dok ma tu nasida: Jahowa, Debata ni ompumuna na huida i, Debata ni si Abraham, Isak dohot Jakkob, mandok: Nunga ditatap rohangku hamu, dohot na binahenna tu hamu di Misir.\n3:17 Nunga pola hudok: Sai paruaronku do hamu sian pardangolan Misir, tu tano ni halak Kanaan, dohot Het i, Amori. Perisi, Hevi, dohot Jebusi, tu tano habaoran ni susu dohot situak ni loba.\n3:18 Sai tangihononnasida do soaram, dung i laho ma ho dohot angka sintua ni halak Israel tumopot raja ni Misir, jala dohononmuna tu ibana: Jahowa, Debata ni halak Heber manjumpangkon hami. On pe, ua loas ma hami mardalan tu halongonan partoluarian, asa hupele hami Jahowa Debatanami.\n3:19 Alai nunga huboto hian, ndang loason ni raja sian Misir hamu mardalan, nang marhitehite tangan na gogo.\n3:20 Alai patoltolonku ma tanganku, asa huhonahon tu Misir sude halongangan, angka sibahenonku di tongatonganasida, jala dung songon i paluaonna ma hamu.\n3:21 Dapotan asi ni roha pe bangso on sian halak Misir bahenonku, asa ia ruar nasida, unang ruar lumang boti.\n3:22 Mangido ma ganup boruboru sian hombar bagasna dohot sian soranganna angka ulaula perak dohot ulaula sere dohot ulos, angka siampehononmuna tu anakmuna dohot tu borumuna, sintahanmuna sian Misir ma i.\nAugust 21, 2008 · 14:17\n7:1 Alai ninna Jahowa ma tu si Musa: Ida ma, nunga hupabangkit ho gabe Debata ni raja Firaun, ia si Aron, hahami gabe panurirangmu.\n7:2 Hatahononmu ma sude hata na hutonahon tu ho, jala si Aron hahami paboahon tu raja Firaun, asa diloas halak Israel ruar sian tanona.\n7:3 Alai anggo Ahu, patangkangonku ma roha ni raja Firaun, asa hupatorop angka tanda dohot halongangan di tano Misir.\n7:4 Jala ndang tangihonon ni raja Firaun hamu, asa huampehon tanganku tu Misir, jala huparuar angka punguanku, i ma bangsongku, halak Israel i sian tano Misir marhitehite uhum angka na balga.\n7:5 Asa tung diboto halak Misir, Ahu do Jahowa, molo hupatoltol tanganku tu atas Misir, jala huparuar halak Israel sian tongatonganasida.\n7:6 Jadi dibahen si Musa dohot si Aron ma, songon na tinonahon ni Jahowa tu nasida, songon i dibahen nasida.\n7:7 Alai ualupulu taon ma umur ni si Musa, ia umur ni si Aron ualupulu tolu taon, di na mangkatai nasida dohot raja Firaun.\n7:8 Dung i ninna Jahowa ma tu si Musa dohot tu si Aron songon on:\n7:9 Molo didok raja Firaun mandok hamu: Patupa hamu sada halongangan, jadi dohononmu ma tu si Aron: Buat ma tungkotmi, jala timpalhon tu jolo ni raja Firaun, gabe ulok ma i.\n7:10 Dung i ditopot si Musa dohot si Aron ma raja Firaun, jala dibahen nasida ma songon na tinonahon ni Jahowa, ditimpalhon si Aron ma tungkotna i tu jolo ni raja Firaun dohot tu jolo ni angka naposona, gabe ulok ma i.\n7:11 Dung i ditonahon raja Firaun ma ro dohot angka partondung dohot angka parsibalik mata. Jadi dohot ma nasida, angka parsibalik mata ni Misir mambahen songon i marhitehite tabasnasida.\n7:12 Dipantimpalhon be ma tungkotna, gabe ulok ma angka i; alai dibondut tungkot ni si Aron ma tungkotnasida i.\n7:13 Jadi tangkang ma roha ni raja Firaun, jala ndang ditangihon nasida, songon na nidok ni Jahowa hian.


Mateus 22 | Bibel online |Terjemahan Dunia Baru\nTudosan taringot tu pesta parbogason (1-14)\nDebata dohot Kesar (15-22)\nSungkun-sungkun taringot tu haheheon (23-33)\nDua parenta na umbalga (34-40)\nTutu do Kristus anak ni si Daud? (41-46)\n22 Dipaboa Jesus ma sahali nai tudosan tu nasida, ninna ma, 2 “Tudos do Harajaon banua ginjang i tu sahalak raja na mambahen pesta parbogason ni anakna. 3 Disuru ma angka hatobanna manjou halak naung digokkon tu pesta parbogason i, alai ndang olo nasida ro. 4 Disuru ma muse angka hatoban na asing, jala ninna ma, ‘Paboa ma tu naung digokkon i, “Nunga huparade sipanganon, nunga huseat lombu dohot pinahan na pinamokmok jala nunga rade be sude. Ro ma hamu tu pesta parbogason i.”’ 5 Alai ndang parduli nasida. Adong na laho tu ladangna, na sada tu partiga-tigaonna, 6 jala na deba manangkup angka hatoban i, dung i dipungkuli jala dipamate. 7 “Muruk situtu ma raja i, disuru ma angka tentarana laho pamatehon angka pambunu i jala manutung kota ni nasida. 8 Dung i, didok ma tu angka hatobanna, ‘Nunga rade pesta parbogason i, alai ndang tama ro angka halak na digokkon i. 9 Alani i, borhat ma hamu tu dalan siboluson na laho tu luar kota, gokkon ma manang ise na jumpangmuna tu pesta parbogason i.’ 10 Dung i borhat ma angka hatobanna i, dipapungu ma sude na jumpang ni nasida di angka dalan, na burju dohot na jahat, gabe gok ma tamu di parpestaan i. 11 “Tingki masuk raja laho mamereng angka tamu, diida ibana ma sahalak baoa na so marpangkean pesta. 12 Disungkun raja i ma ibana, ‘Dongan, boasa ndang marpangkean pesta ho tuson?’ Alai sip do ibana. 13 Dung i, didok raja i ma tu angka hatobanna, ‘Tali ma tanganna dohot patna jala sampathon ma ibana tu luar, tu na holom. Disi ma ibana mangangguhi jala muruk situtu.’* 14 “Ai godang do na dijou, alai otik do na tarpillit.” 15 Dung i, laho ma halak Parise jala mangkatai ma nasida laho manjorat Jesus marhite hatana. 16 Dung i, disuru nasida ma sisean nasida rap dohot angka halak na sian partai ni si Herodes mandapothon Jesus, ninna ma, “Guru, huboto hami do na sintong ho jala sai sintong do na niajarhonmu taringot tu dalan ni Debata, ndang dilului ho hasangapon sian jolma jala ndang dipaimbar-imbar ho jolma. 17 Paboa ma tu hami, songon dia do pandapotmu? Mangihuthon patik, boi do gararon pajak tu Kesar manang na ndang?” 18 Alai, diboto Jesus do pingkiran ni nasida na jahat, ninna ma, “Hamu halak na munafik, boasa ujionmuna ahu? 19 Patuduhon hamu ma tu ahu hepeng logam laho manggarar pajak i.” Diboan nasida ma tu ibana sada hepeng dinar.* 20 Disungkun ibana ma nasida, “Gombar dohot surat ni ise do on?” 21 Dialusi nasida ma, “Kesar.” Dung i ninna Jesus ma tu nasida, “Lehon ma tu Kesar ampuna ni Kesar jala tu Debata ampuna ni Debata.” 22 Dung dibege nasida i, longang ma roha ni nasida. Ditadingkon ma ibana jala laho ma nasida. 23 Laos di ari i, ro ma angka Saduse na so porsea tu haheheon mandapothon Jesus, disungkun nasida ma ibana, 24 “Guru, didok si Musa, ‘Molo adong baoa na mate ndang marianakhon, ingkon olion ni anggina* do tunggane boruna i asa adong pinompar ni hahana naung mate i.’ 25 Hea do adong pitu na marhaha maranggi dison. Mangoli ma siangkangan, alai mate ma ibana ndang marianakkon. Ditadingkon ma tunggane boruna i tu anggina. 26 Songon i do na masa tu na paduahon dohot tu na patoluhon sahat tu na papituhon. 27 Na parpudi muse, mate ma dohot borua i. 28 Antong, di ari haheheon i, ise do sian na pitu i gabe tunggane doli ni borua i? Ai sude do nasida hea mangoli tu ibana.” 29 Dialusi Jesus ma nasida, “Sala do hamu, ai ndang diantusi hamu Surat na Badia i dohot huaso ni Debata. 30 Di ari haheheon, ndang masa be mangoli manang muli, ai songon suru-suruan na di banua ginjang nama nasida. 31 Taringot tu ari haheheon ni halak naung mate, na so hea do dijaha hamu na nidok ni Debata na mandok, 32 ‘Ahu do Debata ni si Abraham, Debata ni si Isak, dohot Debata ni si Jakkob’? Ndang Debata ni na mate Ibana, alai Debata ni na mangolu do.” 33 Longang ma roha ni natorop i mambege pangajarionna i. 34 Dung dibege halak Parise naung hohom angka Saduse i dibahen Jesus, rap ro ma nasida mandapothon ibana. 35 Adong ma sahalak sian siboto patik manungkun tu Jesus laho manguji ibana, ninna ma, 36 “Guru, dia do parenta na umbalga sian angka Patik i?” 37 Dialusi Jesus ma ibana, “‘Ingkon haholonganmu do Jahowa Debatam sian nasa roham, sian nasa ngolum dohot sian nasa pingkiranmu.’ 38 I ma parenta na umbalga jala na parjolo. 39 Na paduahon na dos tusi, i ma, ‘Ingkon haholonganmu do donganmu jolma doshon dirim.’ 40 Parenta na dua on do ojahan ni sude Patik dohot na Sinurat ni Angka Panurirang.” 41 Tingki marpungu dope halak Parise i, disungkun Jesus ma nasida, 42 “Songon dia do pandapotmuna taringot tu Kristus? Anak ni ise do ibana?” Dialusi nasida ma, “Anak ni si Daud.” 43 Dung i, ninna Jesus ma tu nasida, “Antong, marhite panogu-noguon ni tondi parbadia, boasa dijou si Daud ibana Tuan tingki mandok, 44 ‘Didok Jahowa do tu Tuanku, “Hundul ma ho di siamunku paima hubahen angka musum sidege-degean ni patmu”’? 45 Molo didok si Daud do ibana Tuan, songon dia ma ibana gabe anak ni si Daud?” 46 Ndang adong na boi mangalusi ibana, jala dungkon i, ndang adong be na barani manungkun ibana.\n^ Ndang tangkas dipaboa di Bibel na mate i siangkangan manang sianggian.


Rev 11 | `SLL | STEP | Ena bli maga na tere yu di na tomia, “Ni bli ire, ganba bani God bling mining oo ya, bol i di beyo. Bere ari tau God gumang terala dire ungwo hobi kero.\nGod ha di manbi olungure yal sutani di tibi ol tongwo ha\n1 Ena bli maga na tere yu di na tomia, “Ni bli ire, ganba bani God bling mining oo ya, bol i di beyo. Bere ari tau God gumang terala dire ungwo hobi kero. 2 Di benanga i oo maini hol i di bekio. Oo maini hol i tal nigi dongwo ol wangwo hobi momua. Mongure oo maini hol i wai dimba, ari hobi ure me erin sui tai dire haba sikis mun u mole oo malgi tal gogo olere, isusu ol tomua. 3 Ol tongwo ipire na grana ha digere hana di tibi ol tongwo yal sutani di tibi ol tenamua. Tere yasuri miling gul sire gal bege obil krau pire molere hamen haung wan tausen tu handret sikisti de hana di tibi ol tomua. 4 Tongwo yasuri iwe, homa er kwasulu sutani ganba hong yal God maulung bani bongwo hanga meri momio, te God maulung bani kewa sutani dere au dungwo hanga meri momua. 5 Mongure yal tau yasuri nigi de hanere ol gogo dal tenamba, yasuri grang bani endo bir mena ure kiang pai tenangwo hobi denangure gonamua. 6 Ena yasuri ure God hang di tibi ol tenangwo haung yasuri nimin sikinamua dinangure sikinamia. Sikinangwo i God yulang tenamia, yasuri nimin kene ol tenangwo pamua. Pangwo ipire God nomani bir yasuri tongure nir para weni algi nir yanamua dinangure yanamia. Te God nomani bir yasuri tongure ganba ari nu nibil nebona talime oun dongwo inamua dinangure ere inangwo pamua. 7 Ena yasuri ha di tibi ol wai sinangure hau biing digan maul ala mongwo i aidole mena unamua. Ure God honagi ol tongwo yasuri kina kura bonamua. Bolere hau biing digan yasuri sire ol gogo dal tere si gonamua. 8 Gonangure yasuri yone i oo ai bir malgi hol maulung bani dinamua. Dinangwo oo ai bir i ha bangi biire Sodom, Isip wa diminua. Diminga malgi nan singaba er pera bani haya si gomua. 9 Ena yasuri gongwo yone i arihobi hamen haung sui tai dire hap ya dinangure hanamua. Hanangwo hobi ari wiyol para weni yal hama tau, yal nol tau, ha howa nin nin pangwo hobi tau i mu dire, yasuri yone i man wu enamina di onamua. 10 Ena yasuri gonangure ganba arihobi wai pire ul dire egin ire miling parere kraing mongwo gomua dinamia. Direre miling panangure tal anongwo hobi nin te wa ma di inamua. Homa God honagi ol tongwo yasuri ganba ari tal nigi dongwo ol wakio dire, tal oun dongwo ol tongwo ipire, omaga gonangwo i hanere miling panamua. 11 Panamba, hamen haung sui tai dire tri hap wai sinangure God yasuri grang miing hon te aibing olangure aire hon monamua. Monangure ari hobi hanere ganulun dire kul pire “tal onamine?” di pire monamua. 12 Mole pinangure hamen bani ha ta ya ure yasuri gala dire “Ni yasuri mo wo” dinamua. Dinangure yasuri mo pi kwahawa sinali ongure kiang hobi hanamua. 13 Hanangwo gin i, ganba bani ememe bir weni onamua. Onangure oo ai bir malgi i, ebir si ana holo holo olangure taniga i susu ol tenangure nainpela ya dinamua. Ememe onangwo i ari yal al sewen tausen miki weni si gonamua. Gonangwo hanere si golkungwo hobi kul pirere God haang ayuwo ol te monamua. 14 Ena talime oun dongwo ol tenangwo namba tu haya wai simia, namba tri omaga unamia kwi han molo.\nEnsel namba sewen bu mugu bu dungwo ha\n15 Ena ensel namba sewen bu mugu bu dungure hamen bani ari tau gala erakere dungwo piriwa. Piriga ha i yu dimia, “Ganba uling holo holo kene ongwo hobi wai simia. Nan hobana God nu sungwo yal Kraist kina kene ol na te monangwo monamua, dimia. 16 Dungure kene ongwo ari twenti po God gumang bani ami di mongwo hobi ya habilai sire God hang dal yuwo emua. 17 Ere yu dimia, “Nona pangwo hong yal God ye, ni hamen haya monga omaga ere para monia. Ni nona pare ol wanga i ware arihobi kene ol tenua. Tenga i wai pamia maa e ni tominua. 18 Ganba ari ni pir ni tekungwo hobi talime oun dongwo tere nigi de pir ni tere i kura ol ni terala di omua. Omba ni haya yon ki e tere isusu ol tenua. Tengere gongwo hobi tal ol wangwo maing ha hol ole ebir si tenanua. Tenanga i hana togu yal ni gamnahobo honagi wai ol ni tongwo hobi tal wai ol tenanga pamia. Pangwo ipire ari singaba yal bina hobi kina tau gumang ni tere maa e ni tongwo hobi ere tal wai ol tenanga pamua. Pamba, ari maganba ol gogo dal tongwo hobi tal oun dongwo ol tenangere u susu namua” dire, kene ongwo hobi ha yu dimua. 19 Di wai sungure God oo hamen bani hoiri yaulungwo hangure sina weni God arihobi kina u tani nabilua dire awa ha dungwo ha boksi ala engwo i, i tibi olungure hamua. Hangure hamen guru dire hamen yong anigi ongure hamua. Hane pungure ememe bir ongure nimin nirimil bir yangure hamua.


Kisah Para Rasul 7 (TOBA)\nI. Panariason ni si Stepanus 1-53. II. Hamamatena 54-60\n1(I.) Dung i didok sintua ni malim i ma: Atehe, na tutu do i?\n2Jadi dialusi ma: Hamu angka hahaanggi dohot angka damang, tangihon hamu jolo! Dipataridahon Debata na marsangap i do Ibana tu amanta si Abraham, uju di Mesopotamia ibana, andorang so maringan di huta Haran dope.\n3Ninna ma mandok ibana: Bungkas ma ho sian tanomi dohot sian donganmu sabutuha; topot ma tano sipatuduhononku tu ho!\n4Jadi laho ma ibana sian tano Kasdim maringan tu huta Haran; dung i sian i muse, dung mate amana i, dipaunsat do ibana tu tano niingananmuna on nuaeng.\n5Ndang dope dilehon anggo golat tu ibana disi, nanggo na santopap, jadi diparbagabaga do, lehononna tu ibana tano i, asa ibana nampunasa ro di pomparanna, andorang so adong dope anakna.\n6Alai songon on do didok Debata: "Gabe na hinomit ma pomparanmu di tano na leban; parhatobanon jala paporsukporsukkon ni halak do nasida leleng ni opatratus taon".\n7"Dung i uhumonku ma bangso na nioloannasida i, ninna Debata; i pe asa bungkas nasida sian i, dung i sombaonnasida ma Ahu di inganan on."\n8Laos dilehon ma tu ibana padan parsunaton. Dung songon i, ditubuhon ma si Isak, disunat ma ibana di ari paualuhon; jadi disunat si Isak ma muse si Jakkob; laos songon i dibahen si Jakkob tu ompunta na sampuludua i.\n9Dung i dilatei angka ompunta i ma si Josep, digadis ma ibana tu tano Misir; alai didongani Debata do ibana.\n10Jala dipalua do ibana sian saluhutna haporsuhonna, gabe dilehon tu ibana asi ni roha dohot hapistaran di jolo ni Firaun, raja ni Misir i, na mamampe ibana gabe pangarajai di tano Misir ro di saluhut na di bagasna i.\n11Dung i songgop ma haleon tu liat tano Misir dohot tu tano Kanaan, gabe porsuk ma diae, jadi ndang jumpangan sipanganon be angka amanta i.\n12Alai dibege si Jakkob ma, adong sipanganon di tano Misir, jadi dipaborhat ma angka amanta i tusi parjolo sahali.\n13Dung i di na paduahalihon i dipatandahon si Josep ma ibana tu hahaanggina, laos torang ma di raja Firaun i partubu ni si Josep.\n14Alai disuru si Josep ma na manjou amana i, si Jakkob, rap dohot saluhutna donganna sabutuha; pitupulu lima do toropnasida.\n15Asa tuat ma si Jakkob tu tano Misir, dung i mate ma ibana nang angka amanta i.\n16Dung i ditaruhon ma nasida tu Sikem, dipeakkon ma tu tanoman, na tinuhor ni si Abraham sian angka anak ni si Hemor disi.\n17Alai dung lam jonok tingki na pinarbagabaga ni Debata, na niuarihonna tu si Abraham i, lam sopar ma bangso i jadi matorop mabue ma nasida di tano Misir i.\n18Paima pampe raja na asing, na so umboto si Josep i.\n19Jadi bisuk ma dibahen mangago bangsonta, dijahati do angka amanta, gabe dibolongkon posoposonasida, asa unang mangolu.\n20Jadi di tingki i ma tubu si Musa, jala lomo do roha ni Debata mida ibana. Leleng ni tolu bulan do ibana diparmudumudu di bagas ni amana i.\n21Dung i ditaruhon nama tu balian, alai dijangkon boru ni raja Firaun ma ibana, dipagodanggodang ma jala diain.\n22Dipodahon ma tu ibana nasa hapistaran ni halak Misir, gabe malo ma ibana di hata nang di ulaon pe.\n23Alai dung dapot umurna opatpulu taon, tubu ma rohana mandulo angka donganna sabutuha, i ma halak Israel i.\n24Jala marnida sahalak na nirupa, mangalo ma ibana; diluluhon ma na nirupa i, dipusa ma halak Misir i.\n25Na dihirim rohana do, antoan ni angka donganna ma, na naeng patupaon ni Debata haluaon di nasida marhite sian tanganna; hape ndang dianto nasida.\n26Dung i marsogotna i ro muse ma ibana, tongon di na marbadai nasida, gabe disosoi ma nasida mardame, ninna ma: Na marhahamaranggi do hamu, ale angka amang; boasa masialoan hamu?\n27Alai ditulak parsala i ma ibana, didok ma: Ai ise mamampe ho gabe pangarajai dohot panguhum di hami?\n28Nda tung naeng pusaonmu ahu songon naung pinusam nantoari halak Misir i?\n29Dung i maporus ma si Musa, umbege hata i; laos mahiandu ma ibana di tano Midian, ditubuhon ma disi dua anak.\n30Jadi dung gok opatpulu taon, diida ibana ma surusuruan ni Debata di halongonan, di dolok Sinai, di bagasan api na marsigorgor di ramba sampulguk.\n31Longang ma roha ni si Musa, dung diida na niidana i, jadi didapothon ma manangkasi; alai tarbege ma soara ni Tuhan:\n32"Ahu do Debata ni angka amangmu, Debata ni si Abraham, si Isak dohot si Jakkob." Jadi angka dotdot ma si Musa, ndang hum be rohana manangkasi.\n33Alai ninna Tuhan i ma mandok ibana: "Tanggali sipatu sian patmu, ai tano na badia do inganan hajongjonganmi!\n34Nunga tangkas huida haporsuhon tinaon ni bangsongki di tano Misir, jala nunga hubege hoihoinasida, asa nunga tuat Ahu paluahon nasida; onpe, ro ma ho, asa husuru ho tu tano Misir!"\n35I ma si Musa i na jinuanasida, pola didok nasida: Ise na mamampe ho gabe pangarajai dohot panguhum? Apala ibana ma disuru Debata gabe pangarajai dohot sipalua marhite sian tangan ni surusuruan na niidana di ramba na sampulguk i.\n36Ibana do manogihon nasida bungkas, dipatupa do angka halongangan dohot tanda di tano Misir i, di laut rara dohot di parhorsihan, leleng ni opatpulu taon.\n37I ma si Musa, na mandok tu angka halak Israel: "Paheheon ni Debata do panurirang sada di hamu sian angka hahaanggimuna songon ahu on!"\n38Ibana ma i na di huria na di halongonan i rap dohot surusuruan, na mangkatai di dolok Sinai dohot ibana dohot angka amanta i; dijalo do hata na mangolu, silehononna tu hita.\n39Na so tinangihon ni angka amanta i, ai ditulak nasida do ibana, jadi mulak ma rohanasida marningot tano Misir.\n40Ai didok nasida tu si Aron: Pauli di hita angka debata, na mardalan di jolonta; ai ndang taboto, manang aha masa di si Musa, naung manogihon hita ruar sian tano Misir.\n41Jadi digana nasida ma lombu uju i, laos dipele ma ganaganaan i, gabe dihalashon nasida hapandean ni tangannasida.\n42Alai ditundali Debata ma nasida, dipasahat ma mangoloi angka na pinardebatanasida na di langit i, songon na tarsurat di pustaha ni angka panurirang i: "Ai adong disombahon hamu, bangso Israel, tu Ahu angka pelean dohot silehonlehon, uju na di halongonan i hamu leleng ni opatpulu taon?\n43Dihunti hamu do balebale ni Molok dohot bintang ni debata Repan ro di angka gombaran na pinaulimuna bahen sisombaonmuna. Tu balik ni Babel dope buangkononku hamu!"\n44Di angka amanta di halongonan i do undungundung panindangion i, na suman tu na niaturhon ni Debata na mangkatai dohot si Musa i, asa bahenonna tudos tu tiruan na niidana i.\n45I ma dijalo angka amanta i, laos diboan rap dohot si Josua, laho mamuhar angka bangso na pinabali ni Debata sian jolo ni angka amanta i ro di angka ari ni si Daud.\n46Ibana ma na niasian ni Debata, gabe dipangido ma, naeng adong inganan ni Debata ni si Jakkob.\n47Alai si Salomo ma paulihon inganan di Ibana.\n48Alai ndang mian Natumimbul i di bagasan inganan na pinandean ni tangan, songon na nidok ni panurirang i:\n49"Langit i do habangsangku, jala ondolan ni pathu do tano i; bagas dia ma i na naeng paulionmuna di Ahu, ninna Tuhan i; tung dia ma inganan pangulonanki?\n50Nda tanganku do paulihon saluhutna i?"\n51O hamu na jogal rungkung, angka na so tarsunat rohamu nang pinggolmu, tongtong do dialo hamu Tondi Parbadia i; songon angka amamuna, suang songon i do nang hamu!\n52Ise ma sian angka panurirang i, na so pinaburuburu ni angka amamuna? Pola dipusa nasida do angka na sumurirangkon haroro ni Partigor i; Ibana pe dipasahat jala dipusa hamu do!\n53Dijalo hamu do patik i, na pinatolhas ni angka surusuruan i; hape ndang diradoti hamu i.\n54(II.) Umbege i, digotap ma rohanasida jala patungosngoson ma iponnasida dompak ibana.\n55Alai gok Tondi Parbadia ma si Stepanus mamereng tu ginjang, jadi diida ma hasangapon ni Debata dohot Jesus jongjong di siamunna.\n56Jadi didok ma: Ida ma, mungkap do langit i huida, jala Anak ni jolma i jongjong tungkan siamun ni Debata!\n57Alai marsoara na gogo ma nasida marsurahi huhut disongsongi pinggolnasida be, jadi rap ma nasida manahopi ibana.\n58Disarat nasida ma ibana tu balian ni huta i, dung i dipantinggangkon ma batu tu ibana. Ia angka sitindangi i, dipampeakkon do ulosnasida tujolo ni dolidoli na margoar Saulus.\n59Asa dipantinggangkon nasida ma batu tu si Stepanus; gabe manjoujou do ibana mandok: Ale Tuhan Jesus, jalo ma tondingku!\n60Alai na marsinggang ma ibana, huhut dipagogo ma soarana mandok: Ale Tuhan, unang jujur dosanasida i! Jadi dung didok songon i, monding ma ibana.


HKBP Yogyakarta Online - Tata Ibadah Online 29 Juli 2018 - Minggu IX Dung Trinitatis\nMinggu IX Trinitatis, 29 Juli 2018\n00 SAAT TEDUH PKJ 308 (2X)\n01 BERNYANYI KJ 3:1-2+4\n03 BERNYANYI KJ 4:1+5-6\nTitah I & Artinya\n05 BERNYANYI KJ 33:1-2\n08 EPISTEL: 2 RAJARAJA 2:6-18\n2 Rajaraja 2:6-18\n09 BERNYANYI PKJ 182:1-3 KUUTUS 'KAU\n14 BERNYANYI KJ 376:1--- (PERS. IA & IB)\nIkut Dikau di sengsara, kar'na janjiMu teguh:\natas kuasa kegelapan 'ku menang bersamaMu.\n15 KHOTBAH: MATIUS 16:24-28\n16 PKJ 187:1--- (PERS. II; KAS RESORT)\nPatik I & Lapatanna\n05 MARENDE BE 428:1+3\nHO NA LOJA HO NA SORAT\nHo na loja, ho na sorat, pos roham di Debatam\nDi na hansit, di na borat, dipapita do roham\nPasautonNa bagabaga, pos roham di Debatam\n10 BE 728:1-3\n15 MARENDE BE 238:1--- (PELEAN IA & IB)\nIhuthon Au sude hamu didok Tuhanta Jesus\nSai soadahon dirimu hatangku ma patulus\nAlai bolongkon ma sude parulanmu na so ture\nSai Au panondang di hamu di dalan hangoluan\nNaeng unang lilu be hamu dao dohot hamagoan\nAu parhitean di hamu tu hasonangan situtu\nHupatuduhon di hamu sipasidingonmuna\nSude geduk ni rohamu sipaubaonmuna\nAi naeng ias ma tondimu di na lao suda bohalmu.\nNa serep roha do Au on huhut holong rohangKu\nLambok rohangKu ai tongtong na lambok do hatangKu\nTongtong hutatap Debata, i pe Au on ihuthon ma.\n16 JAMITA: MATEUS 16:24-28\n16:24 Dung i didok Jesus ma tu angka siseanna: Nasa na giot mangihuthon Ahu, disoadahon ma dirina, diporsan ma silang na tu ibana; diihuthon ma Ahu!\n16:25 Ai na naeng paluahon hosana, mangagohonsa do; alai na agoan hosa ala ni Ahu, i do na jumpangan.\n16:26 Ai aha ma antong gunana di jolma, nang liat portibi on diomo, anggo mago do tondina? Aha ma tarlehon jolma bahen tobus ni tondina?\n16:27 Ai na ro ma sogot Anak ni jolma i di bagasan hasangapon ni Amana rap dohot angka surusuruanna; dung i balosonna ma tu ganup, hombar tu na niulana.\n16:28 Na tutu do na hudok on tu hamu: Ndang na mangae hamatean anggo deba sian angka na jongjong dison, so jolo diida ro Anak ni jolma i di bagasan harajaonna.\n17 MARENDE BE 718:1--- (PELEAN II)\n18 PENGUTUSAN SINTUA PENSIUN\n1) BE 807:1 DEBATA MA MANDONGANI HO\n2) BE 807:2+4 DEBATA MA MANDONGANI HO\nHoras hita be d.u.\nMusu talu bahenonmu,